הוועדה המיוחדת ליישום הנגשת המידע הממשלתי ועקרונות שקיפותו לציבור, כנסת 20, פרוטוקול מספר 86, 2017-03-20 13:00

סתיו שפיר: שלום לכולם, צהריים טובים.

סתיו שפיר: אנחנו מתכנסים לדיון מעקב על תכנית 922.

סתיו שפיר: להזכיר לכל הנוכחים, רובכם הייתם איתנו כאן גם לפני מספר חודשים, שלושה חודשים.

סתיו שפיר: כמה ימים לפני שעבר תקציב המדינה הדו שנתי, הוועדה קיימה דיון על תכנית 922 במטרה להבין איפה באמת נמצאים התקציבים שהושקעו לפי דברי הממשלה בתכנית הזאת.

סתיו שפיר: המסקנות שעלו מהדיון הזה – אנחנו קיימנו על זה דיון מאד ארוך ומאד משמעותי, אני חושבת, שבו גילינו שכמה מהבטחות הממשלה האלה לא באמת הונחו בצורה של תקציב.

סתיו שפיר: כלומר, בחלק מהמקרים היו משרדי ממשלה שדיווחו לנו על זה שהובטח להם תקציב אבל הוא לא נכנס לבסיס התקציב בכלל.

סתיו שפיר: במשרדים אחרים אמרו לנו שהובטח תקציב בשנה שעברה, אבל הוא לא הגיע עד לחודש נובמבר של אותה שנה ולכן הם לא הצליחו לממש אותו והחזירו אותו למעשה לקופת המדינה.

סתיו שפיר: אנחנו לא הבנו אם איפה שנוצרו עודפים כאלה, עודפים מחויבים, הכסף אכן חזר לאחר מכן או לא.

סתיו שפיר: גם את זה אנחנו ננסה לברר פה.

סתיו שפיר: בעקבות הדיון ההוא התקיים גם דיון בוועדת הכספים.

סתיו שפיר: אנחנו עקבנו אחריו, וגם שם התבקש משרד האוצר, משרד ראש הממשלה, סליחה, המשרד לשוויון חברתי, להעביר את הנתונים התקציביים ואת התקנות התקציביות.

סתיו שפיר: למיטב ידיעתי זה עדיין לא הועבר ואנחנו ביקשנו לראות אותם שוב.

סתיו שפיר: אני רק אומר כדי למסגר את הדיון הזה בצורה הברורה ביותר.

סתיו שפיר: השקיפות בנושא התקציבי הזה היא קריטית על מנת שהתקציב אכן יבוצע.

סתיו שפיר: בהרבה מאד מתכניות הממשלה הגדולות, הרחבות האלה, כמו תכנית 922, שהיא תכנית חשובה בצורה קריטית לחברה הישראלית ולעתיד המדינה, וכמו בתכניות רוחביות אחרות, הרבה מאד פעמים אנחנו רואים תכניות משמעותיות ביותר.

סתיו שפיר: למשל קחו תכנית אחרת, תכנית הצפון.

סתיו שפיר: ואז אומרת הממשלה שהיא מחלקת את התקציב בין מספר משרדים שאמורים להעביר את הכסף למטרת אותה תכנית.

סתיו שפיר: אבל מאותו רגע של החלוקה, אנחנו פתאום עומדים מול חור שחור.

סתיו שפיר: אי אפשר להבין על איזה תקציב היה אחראי כל משרד, לא ברור מי הגורם המתכלל ואיך בודקים ומפקחים על זה שהתקציב עבר.

סתיו שפיר: הביצועים של אותם תקציבים, והאם הם באמת עבדו, ואם הם לא עבדו, האם ההתחייבות הזאת מתווספת לשנה הבאה?

סתיו שפיר: כל הנתונים האלה בהרבה מהתכניות הרוחביות הללו, קשה מאד לעקוב אחריהן.

סתיו שפיר: מה שאנחנו רואים מכמה מהן, שעקבנו אחריהן בעבר, זה שבסופו של דבר הביצוע שלהן הוא גם מאד מאד נמוך, בדיוק מהסיבה הזו.

סתיו שפיר: זה מה שאנחנו מבקשים שלא יקרה עם התכנית הזאת, ולכן אנחנו מתעקשים על קיומם של דיוני המעקב האלה, כדי להבין איפה הדברים עומדים.

סתיו שפיר: יש לנו פה הרבה משתתפים.

סתיו שפיר: אני אפתח עם ד"ר איריס פרנקל-כהן, ראש תחום אסטרטגיה ברשות לפיתוח כלכלי של מגזר המיעוטים, שתיתן לנו סקירה על יישום ההחלטה ובדיקה של היעדים לפי הנספח שגם קיבלנו, על תכנית העבודה של שנתת 2016 ולהביך היכן נמצאים התקציבים שהתבקשו על ידי ועדת הכספים כבר לפני חודשיים.

סתיו שפיר: בבקשה.

<איריס פרנקל כהן: צהריים טובים.

<איריס פרנקל כהן: אני יכולה כמובן לומר את הדברים מהפרספקטיבה של הרשות לפיתוח כלכלי והמשרד לשוויון חברתי.

<איריס פרנקל כהן: קודם כל אנחנו מברכים על כל מהלך שמסייע לבחון היכן מתקצבים, האם הם עוברים ואיך הם עוברים.

<איריס פרנקל כהן: מבחינתנו זה גלגל נוסף בגלגלים שאנחנו מנסים להלביש על התכנית הזאת.

<איריס פרנקל כהן: עד כה, מאז שאנחנו התכנסנו, אנחנו קיימנו ישיבת ועדת היגוי שלישית במספר, שבמהלכה המשרדים התבקשו להציג מה קרה עם התקציבים שלהם, האם נעשים דברים ומה מתוכנן לשנת 2017.

<איריס פרנקל כהן: אני יכולה לומר שאחרי ישיבה שהתמשכה כמעט שלוש שעות, מרבית משרדי הממשלה באו והציגו עשייה מרשימה.

<איריס פרנקל כהן: התקציבים שהובטחו עברו.

<איריס פרנקל כהן: חויבו בכל גדול מהמקרים.

<איריס פרנקל כהן: אנחנו באיזה שהוא מקום הרגשנו שהתלהבות כזו היא מאד ייחודית ואני חושבת שיש פה כמה מהאנשים שהשתתפו באותה ישיבה ויכולים להעיד על אותה תחושה.

<איריס פרנקל כהן: מבחינתנו זה היה כאילו משהו השתנה באווירה.

<איריס פרנקל כהן: המשרדים מאד נחושים לעשות, מאד עושים ואני יכולה לומר שעם כל הקושי במעקב אחרי הדבר הזה, אנחנו יכולים לראות.

<איריס פרנקל כהן: אנחנו עובדים בשיתוף פעולה עם אגף תקציבים באופן שוטף.

<איריס פרנקל כהן: הם מדווחים לנו אם עבר, מתי עבר.

<איריס פרנקל כהן: יש חילוקי דעות לעתים וזה בגלל אופן ההתייחסות של המשרדים ושל אגף תקציבים לאותם סכומים.

<איריס פרנקל כהן: אנחנו בימים האלה מנסים לדייק ולראות איפה בדיוק הדברים עומדים, אבל אני יכולה לומר שעד כה, בשנת 2016, עברו כמעט 3 מיליארד שקלים לטובת החברה הערבית.

<איריס פרנקל כהן: כש-900 מיליון שקלים מתוך הסכום הזה, שזה לא מעט, עבר או הוקצה לטובת הרשויות המקומיות, לפיתוח והעצמה של אותן רשויות.

סתיו שפיר: זו תוספת תקציבית, או שזה תקציב?

<איריס פרנקל כהן: זה תקציבי פיתוח, תקציבי איזון.

<איריס פרנקל כהן: זה היערכות לחירום.

סתיו שפיר: מה היו תקציבי פיתוח, איזון והיערכות לחירום בשנה שלפני כן לחברה הערבית?

<איריס פרנקל כהן: אני לא זוכרת כרגע.

<איריס פרנקל כהן: אני יכולה לומר לך שמלכתחילה, כלומר לפי תכנית החומש, הרעיון היה להעביר 200 מיליון שקלים לצורך פיתוח.

<איריס פרנקל כהן: דה-פקטו אנחנו מדברים על 650 מיליון שקלים, מתוך הבנה שהרשויות המקומיות צריכות לעמוד על רגליהן - - -

סתיו שפיר: וה-3 מיליארד למה?

<איריס פרנקל כהן: 3 מיליארד כולל גם את ה-900 מיליון שקלים האלה.

<איריס פרנקל כהן: תחבורה – חצי מיליארד שקלים, שחויבו.

<איריס פרנקל כהן: נכון?

<איריס פרנקל כהן: כשישבנו פה בדצמבר, התקציבים האלה עדיין לא חויבו, אבל הם כן חויבו על שנת 2016 ואני מניחה שרשרש אחר כך יוסיף וירחיב על זה; ולפי תכניות העבודה הם גם מחולקים בין הרשויות שונות.

<ג'עפר פרח: יש לכם את הפירוט הזה?

<איריס פרנקל כהן: בוודאי שיש, שנייה, רק רגע.

<איריס פרנקל כהן: אם תיתן לי לסיים, אז אני בטוחה שהדברים יותר שקופים ממה שאתה מצפה.

<איריס פרנקל כהן: משרד השיכון, שעושה עבודה מטורפת – הוא השקיע כמעט 200 מיליון שקלים רק במוסדות ציבור, שכל מוסד, כל רשות יודעת בדיוק איזה מוסדות ציבור יוקמו בה והיא יודעת איזה תקציבי פיתוח יושקעו בה.

<איריס פרנקל כהן: יוסי אולי יכול להציג חוברת שמשרד השיכון הוציא.

<איריס פרנקל כהן: התקציבים האלה הוצאו.

<איריס פרנקל כהן: כל הרשויות יודעות בדיוק מה יש להן.

<איריס פרנקל כהן: תקציבי חינוך בלתי פורמאלי - מדובר על 130 מיליון שקלים, ש-70 מתוכם יצאו בתור קול קורא לרשויות המקומיות, 100% היענות של הרשויות המקומיות.

סתיו שפיר: נכון, אבל לנו אמר משרד החינוך בישיבה הקודמת - - -

<איריס פרנקל כהן: מאז זה עבר.

סתיו שפיר: שהם לא יכלו להשתמש בזה, כי זה עבר בסוף השנה.

<איריס פרנקל כהן: עבר.

<ג'עפר פרח: אז זה עבר ועדיין לא יכולים להשתמש בזה.

<ג'עפר פרח: אז להגיד עבר, זה עדיין לא יכולים להשתמש בזה.

<ג'עפר פרח: מה?

<ג'עפר פרח: נו באמת.

סתיו שפיר: רגע, איריס, בכוונה, בגלל שאנחנו רוצים לבצע מעקב - - -

<ג'עפר פרח: עדיין לא יכולים להשתמש בזה.

סתיו שפיר: שנייה אדוני.

<ג'עפר פרח: אתם שמתם את הג'וינט ואתם מחליטים להגביל, אז לא משתמשים בזה.

סתיו שפיר: משרד החינוך יושב פה?

<עלי הייכל: כן, כן.

<עלי הייכל: שמי עלי הייכל, אני מפקח משרד החינוך בחינוך הבלתי פורמאלי, מינהל חברה ונוער.

<עלי הייכל: כמו שאמרו, יש 130 מיליון שקלים שהמשרד הקצה לנושא החינוך הבלתי פורמאלי, מתוכם 70 מיליון שקלים בנושא.

<עלי הייכל: יצא קול קורא וכבר 20% מהכסף, לפי דו"חות ההצעות התקציביות שהגישו משרד החינוך, הועבר לרשויות.

סתיו שפיר: 20% לשנת 2016?

<עלי הייכל: כן, לשנת 2016.

סתיו שפיר: ומה עם היתר?

<ג'עפר פרח: 20% מ-2016.

<ג'עפר פרח: זה מה שנתנו.

סתיו שפיר: הבנתי.

סתיו שפיר: מה עם ה-80%?

<איריס פרנקל כהן: רגע, נדמה לי ש - - -

<עלי הייכל: 80% זה תלוי בדו"חות ביצוע.

<עלי הייכל: אחרי שיבצעו, לקראת סוף אוגוסט, הם יכולים להגיש דו"חות ביצוע והם יקבלו את הכסף.

<עלי הייכל: עכשיו אנחנו הצענו לכל הרשויות שיעשו תכניות ארוכות טווח, מאפריל עד אוגוסט, לעשות את כל התכניות שהם הגישו, וכבר הם יכולים להתחיל לבצע - - -, להתחיל לבצע, זה אד-הוק עכשיו.

<ג'עפר פרח: עלי, אי אפשר להתחיל לבצע כי שמתם את הג'וינט והג'וינט עדיין מחפש עובדים, במקום לתת לכל רשות שתתחיל לעשות תכנית אב וזה כסף של שנת 2016 ואנחנו כבר בשנת 2017.

סתיו שפיר: רגע, תסביר לנו.

<עלי הייכל: הג'וינט - - -

<ג'עפר פרח: והעברתם רק 20%.

<ג'עפר פרח: נו, באמת.

<ג'עפר פרח: איריס, את יכולה לחייך ולהציג תמונה ורודה ולהגיד 3 מיליארד, כשה-600 מיליון זה על חשבון של - - -

סתיו שפיר: סליחה, סליחה, סליחה - - -

<ג'עפר פרח: נו, באמת.

<איריס פרנקל כהן: סליחה, אני - - -

סתיו שפיר: לא, איריס, אל תעני בבקשה.

<ג'עפר פרח: תעשו מצגת מסודרת.

סתיו שפיר: רק שנייה.

סתיו שפיר: אני רוצה להבין את זה לפרטי פרטים.

סתיו שפיר: אתם מתקצבים גופים, רשויות שהן כבר מעבירות את זה בעצם לתנועות נוער ודברים מהסוג הזה?

סתיו שפיר: לאן הן מעבירות?

<עלי הייכל: גם.

<עלי הייכל: חלק לתנועות נוער.

<עלי הייכל: הם צריכים להגיש תכניות.

<עלי הייכל: זה חלק גם.

<עלי הייכל: בית ספר כעוגן קהילתי.

<עלי הייכל: כל רשות יכולה לבחור בתי ספר שיכולים לעשות פעילות בתוכם לחינוך הבלתי פורמאלי.

סתיו שפיר: אחרי שעות הלימודים.

<עלי הייכל: אחרי שעות הלימודים.

<עלי הייכל: הם יכולים גם למנות רכז ולמנות עובדים בנושא הזה, וגם בעניין של חוגים לכיתות ד' עד ו'.

סתיו שפיר: והדרך שזה התקצוב הזה עובד, זה שאתם מתקצבים רק 20% ואתם מחכים ל - - -

<עלי הייכל: לא, בינתיים המשרד העביר לרשויות 20% מסך התקציב שמגיע להן.

<עלי הייכל: לכל רשות העביר 20%.

<עלי הייכל: נגיד רשות שמגיע לה 100,000 שקלים, בינתיים על החשבון המשרד העביר 20,000 שקלים.

<עלי הייכל: במידה והם יבצעו ויגישו דו"חות ביצוע, אז המשרד מעביר להם שאר את הכסף.

סתיו שפיר: כלומר מבצעים את זה על סמך תקציב אחר.

<עלי הייכל: מה זאת אומרת?

<עלי הייכל: לא.

<עלי הייכל: זה התחייבויות, אבל הם הגישו כבר תכניות ולפי התכניות אנחנו מתקצבים אותם.

סתיו שפיר: אוקיי.

סתיו שפיר: כן, בבקשה, ג'עפר.

<ג'עפר פרח: מה שקרה זה שהאוצר לא העביר את הכסף של שנת 2016 ב-2016.

<ג'עפר פרח: העבירו את זה ב-22 בדצמבר, עבר בוועדת כספים.

<ג'עפר פרח: ואז האוצר הוציא הרשאות, אבל בפועל הכסף לא יצא.

<ג'עפר פרח: יש את ה-70 מיליון שקלים האלה.

<ג'עפר פרח: יש נייר שנקרא – יש לך, מגיע לך מיליון שקלים ברשות מקומית.

<ג'עפר פרח: בינתיים במקום להתחיל לעבוד באופן מיידי ולהגיד לכל רשות תכינו תכנית אב, תתחילו לעבוד, תשתמשו בכסף, כי בלאו הכי זה כסף של שנת 2016.

<ג'עפר פרח: אנחנו מדברים על 2016, חברה'.

<ג'עפר פרח: שמו להם את הג'וינט – Out Of Nowhere .

<ג'עפר פרח: צריך להעסיק עוד יהודים שישימו ויגבשו תכניות אב לחינוך לא פורמאלי, במקום לבוא להגיד לרשות המקומית תעשי תכנית אב, הנה הכסף נמצא, כבר בשנת 2016.

<ג'עפר פרח: אנחנו עכשיו במרס 2017, הג'וינט עוד לא התחיל לעשות תכניות אב - - -

סתיו שפיר: מה החלק של הג'וינט בתכנית?

<ג'עפר פרח: שום דבר.

<ג'עפר פרח: הוא צריך לשים מלווה, לבנות תכנית אב יישובית.

סתיו שפיר: רגע, תסבירו לי.

<ג'עפר פרח: הוא הגוף המלווה כנראה.

<ג'עפר פרח: לא יודע איך בחרו בו.

<עלי הייכל: הג'וינט, המנהלת שתעזור לרשויות עם המפקחים הרשותיים, היא אשר תעזור לרשויות לעשות תכניות לנושא של התכנית - - -

<ג'עפר פרח: למה צריך אותם?

סתיו שפיר: מה זה אומר תעזור?

<ג'עפר פרח: בשביל לחתוך עוד קצת כסף מהסיפור?

<ג'עפר פרח: למה צריך אותם?

סתיו שפיר: שנייה.

סתיו שפיר: מה זה אומר תעזור?

<עלי הייכל: בכל רשות יש מנהל יחידת נוער ויש את השולחן העגול, הם צריכים ביחד, לפי מיפוי הצרכים של כל הרשויות, לעשות תכנית מסודרת, תכנית אב לשלוש שנים.

<עלי הייכל: הג'וינט עוזר למפקח.

<עלי הייכל: הרי בכל רשות יש מפקחים רשותיים שעוזרים לרשות בשביל לעשות תכנית אב.

<עלי הייכל: הג'וינט זה מינהלת שהיא תעזור למפקחים הרשותיים ברשויות כדי לעשות תכניות אב.

סתיו שפיר: אני רק רוצה להבין, אז כל רשות, כדי לקבל את התקציב צריכה לעבור דרך הג'וינט כדי ל - - -

<עלי הייכל: לא.

סתיו שפיר: אז זה עובד?

<עלי הייכל: זה המשרד.

<עלי הייכל: הג'וינט עוזר למשרד בשביל לעשות תכניות אב וללוות את התהליך.

<עלי הייכל: אבל משרד החינוך הוא אשר מפקח והוא אשר אחראי על הנושא של התכניות.

<איריס פרנקל כהן: יש פה פער בין שתי גישות.

<איריס פרנקל כהן: יש גישה של שגר ושכח, ויש גישה של אנחנו עם הידיים על הסיפור הזה.

<איריס פרנקל כהן: מה שמר ג'עפר מנסה לומר, זה תעבירו לנו את הכסף, אנחנו נסתדר.

<איריס פרנקל כהן: משרד החינוך אומר – הגישה שלנו היא שאנחנו רוצים לראות שיש תכנית מסודרת.

<ג'עפר פרח: ורק הג'וינט יודע לעשות תכנית מסודרת לערבים.

<ג'עפר פרח: לא איזה דיל שנעשה שם.

<ג'עפר פרח: מבקר המדינה עוד יבדוק את זה, אין עשיתם את הדיל הזה.

סתיו שפיר: שנייה, שנייה.

סתיו שפיר: אין שום סיבה להפריע עכשיו.

<ג'עפר פרח: לא, זה לא לעניין כל זה.

<קריאה: הם גוזרים 30% מ - - -

<ג'עפר פרח: סתם תקעו - - -

סתיו שפיר: רגע, הסיבה - - -

<איריס פרנקל כהן: אני צריכה הגנה.

סתיו שפיר: אף אחד פה לא צריך הגנה.

סתיו שפיר: הדיון מתקיים וימשיך להתקיים בצורה שלווה.

סתיו שפיר: הסיבה שאני שואלת את השאלות האלה, כי בדיון הקודם, רק לפני כמה חודשים, הגיעו לפה הנציגים ממשרד החינוך ואמרו – לא באמת יכולנו להשתמש בכסף.

סתיו שפיר: העבירו לנו אותו מאוחר מדי, לא יכולנו לבצע.

סתיו שפיר: אותם גופים שאמורים לספק בסוף את החינוך הלא פורמאלי, לא היה להם איך לספק אותו, כי לא היה כסף לעשות את זה וכשזה מגיע בסוף שנה, אז זה לא עוזר לנו.

סתיו שפיר: זה חוזר לקופת המדינה.

סתיו שפיר: אני רוצה להבין איך הסיטואציה הזאת תוקנה בשלושת החודשים האחרונים.

<עלי הייכל: שוב, עכשיו כל רשות, ממחר בבוקר יכולה להתחיל.

סתיו שפיר: אבל בלי כסף.

<עלי הייכל: לא.

<עלי הייכל: הם קיבלו את ה-20% ואחרי שיבצעו – ככה משרד החינוך עובד – אחרי שיבצעו הם - - -

סתיו שפיר: אוקיי, אז כמה רשויות קיבלו את ה-20%?

<עלי הייכל: 73 רשויות, הבדואיות, הערביות וגם רשויות אזוריות שיש בהן ערבים כמו גלבוע, מטה אשר וכל מיני דברים.

<עלי הייכל: 73 רשויות שהגיעו קול קורא.

<עלי הייכל: הם הגיעו 100% - - -

סתיו שפיר: וקיבלו את המקדמה של ה-20%.

<עלי הייכל: כולם.

<עלי הייכל: לא, לא כולם.

<עלי הייכל: אני רוצה להגיד - - -

<איריס פרנקל כהן: העניין הוא שאנחנו לא מסתכלים רק על מקדמות.

<איריס פרנקל כהן: הרשאה להתחייב זה חלק מה - - -

סתיו שפיר: רגע, רגע.

<עלי הייכל: הרי יש קריטריונים לקבל את הכסף.

<עלי הייכל: אחד הקריטריונים הוא שיהיה מנהל יחידת נוער לפי החוק.

<עלי הייכל: בשנת 2011 הכנסת חוקקה חוק שקוראים לו חוק הרשויות המקומיות, מנהל יחידת נוער ומועצת תלמידים ונוער רשותית.

<עלי הייכל: במידה והרשות לא מינתה מנהל יחידת נוער, היא לא תקבל את הכסף ואם היא תמנה, אם אנחנו נחריג אותה, היא תקבל.

<עלי הייכל: אבל עכשיו, כמעט - - -

סתיו שפיר: כש-80% יעברו זה עדיין 2016?

<ג'עפר פרח: כן.

<ג'עפר פרח: ומה עם 2017 בכלל?

סתיו שפיר: כן, בעצם זה אוגוסט - - -

עאידה תומא סלימאן: 20% זה על 2016?

<ג'עפר פרח: כן, כן.

עאידה תומא סלימאן: ועוד מתנים להם את קבלת שאר הכסף?

<ג'עפר פרח: מתנים להם שהג'וינט ילווה אותם.

עאידה תומא סלימאן: מה זה?

סתיו שפיר: ואם בסוף הם לא ביצעו או משהו, לא יודעת, אז מה קורה עם הכסף?

<עלי הייכל: מה זה?

<עלי הייכל: עוד פעם.

סתיו שפיר: אתה בעצם אומר לי שהתקציב תוקצב בשנת 2016, הועבר אליהם רק בסוף השנה, ב-2016 - - -

<עלי הייכל: לא, עכשיו הם יכולים להשתמש - - -

סתיו שפיר: אבל כדי לקבל את כולו, הם יקבלו אותו בכלל באמצע שנת 2017, לקראת סוף שנת 2017.

<עלי הייכל: הם יכולים להשתמש עד סוף אוגוסט בכסף הזה.

סתיו שפיר: אבל זה תקציב 2016.

<עלי הייכל: נכון.

סתיו שפיר: אז מה יש להם בתקציב 2017?

עאידה תומא סלימאן: אז מה עם מה שעשו בשנת 2016?

<ג'עפר פרח: לא עשו.

עאידה תומא סלימאן: נניח היה כזה דבר.

סתיו שפיר: תגיד לי מה קורה בתקציב 2017.

סתיו שפיר: שוב אותו תהליך?

<עלי הייכל: ב-2017 הוא צריך קול קורא.

<עלי הייכל: יוצא קול קורא ומתקצבים.

<עלי הייכל: אחר כך - - -

<ג'עפר פרח: זה לא נכון, עלי.

<ג'עפר פרח: תן לאוצר להשיב.

<ג'עפר פרח: תקציב 2017 נמצא באוצר.

<ג'עפר פרח: הם צריכים להביא אותו עוד פעם לוועדת כספים, כי הוא לא היה בתקציב 2017-2018.

<ג'עפר פרח: הוא לא היה בתוך התקציב, כי 2016 האוצר לא סמך - - -

סתיו שפיר: איפה משרד האוצר?

<ביין ותד: פה.

סתיו שפיר: כמה תקציבים נכנסו בבסיס לשנים 2017-2018 על התקנה הזאת?

<ביין ותד: על החינוך הבלתי פורמאלי?

סתיו שפיר: כן.

<ביין ותד: מבחינתנו בשנת 2016 נכנסו 130 מיליון שקלים ובשנת 2017, בגלל שאין לנו את פרטי התכנית, אז אנחנו לא תקצבנו את זה.

<ג'עפר פרח: בדיוק, בדיוק.

<ג'עפר פרח: על זה אני מדבר.

עאידה תומא סלימאן: אז נגיע בסוף - - -

<ג'עפר פרח: לבוא ולהגיד - - -

סתיו שפיר: איריס, את מבינה את הבלגן?

סתיו שפיר: מה זה אומר שלא היו פרטי התכנית?

<קריאה: זה גם מה שהיה לפני כמה חודשים.

<ג'עפר פרח: בדיוק, זה מה שהיה גם בשנה שעברה.

עאידה תומא סלימאן: אנחנו מדשדשים באותו מקום.

<איריס פרנקל כהן: משרד החינוך צריך להגיש תכנית - - -

<ביין ותד: בשביל לתקצב תכנית מסוימת אנחנו צריכים לדעת על מה הכסף יוצא.

<ביין ותד: בשביל לדעת על מה הכסף יוצא, אנחנו צריכים לקבל תכנית ושיאשרו אותה מול אגף תקציבים ואחר כך הכסף יתוקצב.

עאידה תומא סלימאן: מתי?

סתיו שפיר: איזה, באיזה עולם?

עאידה תומא סלימאן: ממתי זה?

<ביין ותד: לפני חודש הבנו שהתקיימה ישיבה עם משרד החינוך, עם צוות חינוך אצלנו בשביל לקדם את הנושא של תכניות אב - - -

סתיו שפיר: מה שמך?

<ביין ותד: ביין ותד.

סתיו שפיר: כדי שגוף יוכל לקבל תקציב, ובפרט גוף חלש יותר כלכלית, שאין לו את היכולת והוא לא יכול להביא תקציבים ממקומות אחרים, שהוא תלוי ונסמך על תקציבי מדינה, בכדי שאותו גוף יוכל לעשות שימוש בתקציב הזה, הבסיס של זה, זה שהוא יוכל לתכנן את התקציב שלו לשנה הקרובה ובשביל זה הוא צריך לדעת כמה תקציב באמת יש לו.

סתיו שפיר: לא כמה אולי יגיע בסוף בנובמבר, אחרי שיהיו תהליכים מול האוצר.

<ביין ותד: אבל צריך - - -

סתיו שפיר: זה הרעיון של בסיס התקציב.

סתיו שפיר: כשאתם מחליטים - - -

<ביין ותד: אבל - - -

סתיו שפיר: שנייה רגע.

סתיו שפיר: כשהחלטתם כבר להשקיע תקציב במטרה מסוימת כי כבר התקבלה החלטה, אז למה אתם מחכים?

סתיו שפיר: קודם שמים את הכסף, אחר כך תמיד צריך לעקוב אחרי הביצוע.

<ביין ותד: נכון.

סתיו שפיר: ולעשות ולבדוק ולתכנן תכניות לטווח ארוך, בוודאי, אבל שימו את הכסף.

<ביין ותד: אבל תהליך העבודה, בשביל לשים את הכסף צריך לדעת תכנית מפורטת שצריך לאשר אותה.

סתיו שפיר: אבל כבר התחילה השנה.

סתיו שפיר: שנת הלימודים התחילה עוד קודם.

עאידה תומא סלימאן: סליחה, אבל כמה תקנות יש שבונים אותן על סמך השנה הקודמת?

עאידה תומא סלימאן: שמים את הכסף ואחר כך מקבלים תכניות.

עאידה תומא סלימאן: אם אתם מעסיקים אותם בתכניות של שנת 2016 תוך כדי שנת 2017, בטח לא תקבלו תכנית של שנת 2017.

עאידה תומא סלימאן: אבל לפחות אפשר לקחת את הסכום, אותו סכום של שנת 2016, לשים אותו כתקנה בשנת 2017.

<ביין ותד: אני אגיד לך, בשנת 2016 היו 130 מיליון שקלים בבסיס וזה המצב.

<ביין ותד: כאילו אם את באה ואומרת שב-2016 יש אחוז ביצוע נמוך - - -

עאידה תומא סלימאן: אז למה לא שמתם 130 מיליון?

<ביין ותד: ובואו תתקצבו אותי בשנת 2017 - - -

סתיו שפיר: לא, לא, אבל זה לא מה שהיא אומרת.

עאידה תומא סלימאן: לא, לא, לא.

סתיו שפיר: בואו נעשה את זה צעד צעד.

סתיו שפיר: בשנת 2016 אתם תקצבתם ב-130?

<ביין ותד: כן.

סתיו שפיר: יפה.

סתיו שפיר: לא העברתם את התקציב בפועל.

סתיו שפיר: אתם נתתם, עכשיו אמרתם לנו שהעברתם 20% ושבאוגוסט אולי יעברו ה-80%.

סתיו שפיר: כך שכשה

סתיו שפיר: געתם - - -

<ביין ותד: כי זה - - -

סתיו שפיר: שנייה, לא, לא, תקשיבי לי עד הסוף.

סתיו שפיר: כשהגעתם לסוף שנת 2016 וכשעבר התקציב זה כבר היה החודש האחרון של שנת 2016, לא היה לכם לכאורה, לפי השיטה שלכם, שום סיכוי לתקצב את שנת 2017, כי אתם התנתם בתקציב של 2016 שלא יהיה אפשר לדעת מה מהתקציב בוצע עד סוף שנת 2016.

סתיו שפיר: כלומר יצרתם במכוון מצב שאי אפשר לתקצב את שנת 2017.

<ביין ותד: בוא נתחיל עם משהו אחד, זה לא במכוון.

<ביין ותד: כך זה עובד.

<ביין ותד: אם יש לך כסף, צריך להתחייב על הכסף כדי להעביר אותו.

<ביין ותד: את מבינה?

סתיו שפיר: לא, אני לא מבינה איך מנהלים את התקציב.

זוהיר בהלול: אבל זה נראה כמו תרגיל מסריח.

זוהיר בהלול: הכסף לא עובר לתקציב החדש.

זוהיר בהלול: הכסף של השנה שעברה עדיין לא נוצל וכך הלאה וכך הלאה.

זוהיר בהלול: מגלגלים את הכספים האלה.

זוהיר בהלול: במקום שהציבור יקבל 130 מיליון, לפחות טנטטיבית, לכל שנה, גם את זה אין.

<ג'עפר פרח: היות ויש הרבה נושאים, אני יכול להציע הצעה?

סתיו שפיר: כן.

<ג'עפר פרח: יש שני כיוונים שצריך לטפל בבעיה.

<ג'עפר פרח: איריס, אני סומך על זה שאתם תדאגו לזה.

<ג'עפר פרח: אחד, שאתם או מישהו ינחה את משרד החינוך – תפסיקו עם הסיפור של הג'וינט.

<ג'עפר פרח: בואו נתחיל לעבוד.

<ג'עפר פרח: תתנו לרשויות המקומיות השנה.

<ג'עפר פרח: אנחנו מדברים על התקציב של שנת 2016, חברים.

<ג'עפר פרח: הרשויות המקומיות כבר ערוכות, יש פקחים במשרד, זה סתם עוד פונקציה שלא צריך אותה.

<ג'עפר פרח: אבל אם אתם מתעקשים לקבל אותה, תקבלו אותה משנת 2017 והלאה.

<ג'עפר פרח: תנו על 2016, תשחררו את הכסף, תנו לרשויות עכשיו להתחיל לעבוד.

<ג'עפר פרח: אנחנו כבר במרס, חברה.

<ג'עפר פרח: השנה כבר נגמרת.

<ג'עפר פרח: בואו נשתמש בכסף של שנת 2016.

<ג'עפר פרח: לגבי שנת 2015, ביין, אתם צריכים להתחייב פה בפני הוועדה, מתי אתם כאוצר תעבירו בקשה לוועדת הכספים להעביר את הכסף של שנת 2017.

<ג'עפר פרח: זה הכל.

<ג'עפר פרח: זה שני הדברים שצריך לעשות מחר.

סתיו שפיר: תגידו, התקציב הזה עובר כולו בתמיכות, או שחלק תמיכות, חלק התקשרויות, מה?

<ג'עפר פרח: לא, זה לא תמיכות.

<ביין ותד: מה הכוונה?

סתיו שפיר: איך אתם מעבירים את התקציב?

<ביין ותד: זה בהתאם להרשאות.

<ביין ותד: אם אנחנו רואים שיש - - -

סתיו שפיר: זו הרשאה להתחייב?

<ביין ותד: כן.

סתיו שפיר: כל התקציב הזה הוא הרשאה להתחייב?

<ג'עפר פרח: יש קולות קוראים.

סתיו שפיר: ככה זה בכל התכניות של משרד החינוך?

<ביין ותד: יש קולות קוראים, יש תכנית - - -

סתיו שפיר: בכל התכניות שמשרד החינוך מתקצב, בחינוך בלתי פורמאלי, בדברים אחרים הוא מתקצב תמיד ככה?

סתיו שפיר: 20%?

סתיו שפיר: 80%?

סתיו שפיר: לא מהשנה הזאת - - -

<עלי הייכל: לא, זה לפי דו"חות ביצוע.

<עלי הייכל: יש קול קורא, מי שמגיש, מגיש אחר כך דו"חות ביצוע והוא יקבל תקציב.

סתיו שפיר: אבל זה מייצר מצב שאתה אף פעם בעצם, כשאתה בונה תכנית, ונניח שאתה בונה תכנית משנה לשנה, נניח שאתה משרד האוצר, בונה את התכנית משנה לשנה, אתה למעשה בשיטה הזאת אף פעם לא יודע לפי מה לבנות את התקציב.

סתיו שפיר: כי אף פעם אין לך - - -

<ג'עפר פרח: להגיד לך יותר מזה?

סתיו שפיר: רגע.

סתיו שפיר: כי אף פעם אין לך את כל המידע שאתה צריך לבנות תקציב.

סתיו שפיר: אין לך את זה מובנה, כי אתה לא מאפשר שיהיה את המידע.

<עלי הייכל: לא, בדרך כלל המשרד שם כסף.

<עלי הייכל: חוץ מהאתגרים, המשרד, - - - בחינוך הבלתי פורמאלי, יוצא בקולות קוראים - - -

סתיו שפיר: לא, לא, אתה לא עונה על השאלה.

סתיו שפיר: אתה מייצר מצב, ואיריס שימי לב, אתם מייצרים מצב שבעצם התקציב הזה מותנה במקרה הזה, ונניח שהכל יתבצע במאה אחוז, הכל יתבצע פיקס ורוצים להעביר.

סתיו שפיר: כי הרי מה הטעם בפרויקט שתקצבתם שנה אחת ואז הפסקתם לתקצב?

סתיו שפיר: אין טעם.

סתיו שפיר: ואתם רוצים להעביר את ה-130 מיליון שקלים גם לשנת 2017?

סתיו שפיר: זה מותנה בללכת להעברה תקציבית לוועדת כספים.

סתיו שפיר: כלומר זה כסף שיגיע מאיזה שהוא מקור אחר, כשאנחנו עדיין לא יודעים מה הוא ואנחנו לא יודעים אם יהיה את המקור הזה.

<ביין ותד: אי אפשר להגיד את זה ככה.

<ביין ותד: זה לא נכון להגיד את זה ככה.

<ביין ותד: הכסף נמצא, אבל - - -

<ג'עפר פרח: וזה לא רק זה.

<ג'עפר פרח: אנחנו מדברים גם על ה-70 מיליון שקלים לרשויות המקומיות.

<ג'עפר פרח: יש עוד את הכסף לתנועות נוער ושם צריך להתאים את התקנות ועם משרד המשפטים היה שם סיפור שלם.

סתיו שפיר: זה עוד 50?

<ג'עפר פרח: עוד כמה לתנועות נוער?

<ג'עפר פרח: 28?

<עלי הייכל: לא, פחות.

<עלי הייכל: יש למתנ"סים ויש לתנועות הנוער ויש גם תכניות לימודיות.

עאידה תומא סלימאן: וזה עדיין עומד ו - - - לשנת 2016?

<ג'עפר פרח: כן, זה עדיין עומד.

<ג'עפר פרח: צריך להתאים את התקנות לתנועות נוער, אבל זה רק סעיף אחד וחבל.

<ג'עפר פרח: אני מקווה שתמי, אני מניח שיש לה - - -

<תמי וייצמן: יש לי את מספרי התקנות.

<תמי וייצמן: זה מה שאתם - - -

<ג'עפר פרח: לא, אנחנו העלינו כמה סוגיות.

סתיו שפיר: כן, אנחנו רוצים את מספרי התקנות.

סתיו שפיר: את שמעת?

סתיו שפיר: את נכנסת עכשיו?

<תמי וייצמן: עכשיו הוא קצת עדכן אותי, אז הוא אמר לי - - - בסדר.

<תמי וייצמן: יש לי את זה פה.

<תמי וייצמן: אנחנו נעבור נושא נושא ונגיד את התקנה.

<תמי וייצמן: או שאתם רוצים שאני - - -

<ג'עפר פרח: בואו נעבור נושא נושא ותקנה.

<תמי וייצמן: אוקיי.

<תמי וייצמן: אז לתקנה של הפעולות של מנהל חברה ונוער, 20,460,429.

<ג'עפר פרח: מתי, ב-2016?

<תמי וייצמן: נכנסו 4.5 מיליון עבור ליווי ארגונים ורשויות.

<ג'עפר פרח: זה הג'וינט.

<תמי וייצמן: זה הג'וינט, בדיוק.

<ג'עפר פרח: שלא הבנו עדיין למה צריך אותם, אבל בסדר.

<תמי וייצמן: אוקיי, זה הגוף שאמור ללוות - - -

עאידה תומא סלימאן: כי אנחנו לא יודעים לתכנן, מה קרה לך?

עאידה תומא סלימאן: אתה לא מבין את זה?

סתיו שפיר: תתנחמו בעובדה שגם משרד האוצר לא יודע לתכנן, מסתבר.

עאידה תומא סלימאן: לא, אבל הם מקבלים כנראה ליווי ממקום אחר.

סתיו שפיר: אז התקציב בעצם עובר לג'וינט ומהג'וינט לרשויות?

<תמי וייצמן: לא.

<תמי וייצמן: עוד לא הגשתם אותו, כי אנחנו כרגע בדיוק חותמים את ההסכם, אז הפעילות עוד לא התחילה ממש, אבל אנחנו שינינו את הכסף - - -

סתיו שפיר: של שנת 2016?

<תמי וייצמן: של 2016, אבל אל תשכחי מתי הכסף נכנס, בסוף השנה.

סתיו שפיר: נכון, על זה אנחנו מדברים.

עאידה תומא סלימאן: מה ההיקף של ההסכם איתם?

<תמי וייצמן: 4.5 מיליון שקלים.

סתיו שפיר: ואז הג'וינט מעבירים את הכסף הלאה?

<ג'עפר פרח: לא, הם מבזבזים אותו.

סתיו שפיר: זה הכסף שלהם על הליווי.

<ג'עפר פרח: כמה מזה הולך לג'וינט?

<ג'עפר פרח: כמה כסף הולך לג'וינט?

עאידה תומא סלימאן: הם מקבלים - - -

סתיו שפיר: אני לא שומעת את עצמי.

סתיו שפיר: כלומר הממשלה זקוקה לליווי כדי לממש את הפרויקט הזה?

<ג'עפר פרח: לניהול, מיליון שקלים.

<תמי וייצמן: כן.

<תמי וייצמן: לליווי.

<תמי וייצמן: יש להם את ה - - -

<ג'עפר פרח: אז אתה יכול לעשות - - -

<תמי וייצמן: את שואלת ממש שאלה פדגוגית.

סתיו שפיר: 4.5 מיליון שקלים לשנה?

<ג'עפר פרח: כן.

<תמי וייצמן: כי אני מתעסקת בתקציבים, אבל הגוף הזה נבחר על ידי מינהל חברה ונוער והם יודעים שיש לו את המסוגלות הטובה לעשות את זה בצורה הטובה ביותר.

סתיו שפיר: והממשלה לא יודעת לעשות את זה?

עאידה תומא סלימאן: איך זה?

סתיו שפיר: משרד החינוך לא יודע לעשות את זה?

<ג'עפר פרח: כמה פקחים שמתם שם?

<ג'עפר פרח: 13 פקחים.

<עלי הייכל: מפקחים.

<ג'עפר פרח: מפקחים, סליחה.

<תמי וייצמן: וחוץ מזה יש לנו גם ימי הדרכה, שזה הפיקוח שלנו.

סתיו שפיר: משרד החינוך לא יודע לפקח?

<ג'עפר פרח: אתם תוקעים את התכנית בגלל הג'וינט.

סתיו שפיר: רגע, ג'עפר, אבל אני לא יכולה לשמוע אותם ואני לא שומעת את עצמי.

סתיו שפיר: בבקשה.

<עלי הייכל: לא, התכנית כבר יצאה והרשויות יכולות להתחיל.

<עלי הייכל: ג'עפר, הם יכולים להתחיל כבר.

<תמי וייצמן: לא, רגע, זה לא מפריע לרשויות להתחיל.

<תמי וייצמן: אני רוצה לדבר על הנושא של הרשויות - - -

סתיו שפיר: אלא אם הן צריכות כסף בשביל זה.

<תמי וייצמן: בדיוק.

<תמי וייצמן: אז מה שעשינו עם הרשויות, נתנו 20% מקדמה למתווה כלכלי שהן העבירו אלינו.

<תמי וייצמן: עכשיו הן צריכות להעביר, עלי אתה תפרט את זה יותר.

<עלי הייכל: אני כבר פרטתי.

<תמי וייצמן: הם צריכים להעביר עד סוף מרס את התכנית המובנת ועל פי זה יועבר המשך הכסף.

<תמי וייצמן: אז זה לא תלוי בנושא הזה.

<תמי וייצמן: זה רק עזרה מסוימת וזה לא מפריע לנושא הזה של תקצוב הרשויות.

<תמי וייצמן: לתקצוב הרשויות נקבעו 70 מיליון.

<תמי וייצמן: נרשמו התחייבויות לכל הרשויות.

<תמי וייצמן: אתם יודעים את זה וזה - - -

סתיו שפיר: וכמה לתנועות הנוער?

<תמי וייצמן: לתנועות הנוער כרגע, השנה זה יבוא רק לידי ביטוי בשנת 2017, מפני שהם לא עמדו בקריטריונים ואנחנו ישבנו עם היועץ המשפטי לממשלה - - -

סתיו שפיר: כמה כסף זה?

<תמי וייצמן: כמה לגבי השנה הבאה?

<תמי וייצמן: רק שנייה, אני כבר אומר לך.

סתיו שפיר: מה זה השנה הבאה?

סתיו שפיר: אני כבר מבולבלת, כי עכשיו אנחנו מדברים כאילו אנחנו בשנת 2016.

עאידה תומא סלימאן: למה שנה הבאה?

<תמי וייצמן: מה שאני נותנת לך עכשיו את תמונת המצב - - -

עאידה תומא סלימאן: אצלם זה תמיד - - -

סתיו שפיר: בדיליי.

<תמי וייצמן: חברת הכנסת סתיו שפיר - - -

סתיו שפיר: גם סתיו זה בסדר.

<תמי וייצמן: אני נכנסתי עכשיו באמצע הדיון.

<תמי וייצמן: אני מבינה שאנחנו מדברים על התקציב שהאוצר העביר לנו לשנת 2016.

<תמי וייצמן: הוא העביר לנו את זה בסוף השנה ומה שקרה מעשית זה שעכשיו אנחנו נמצאים בלי כסף, כי הכסף בעצם חזר לאוצר ועוד לא קיבלנו את העודפים.

<תמי וייצמן: האוצר הבטיח 80% עודפים, זה נמצא על שולחן ועדת הכספים.

<תמי וייצמן: אני מבינה ש - - -

סתיו שפיר: ומה קרה ל-20%?

<תמי וייצמן: את ה-20% הם קיבלו שנה שעברה.

סתיו שפיר: ברשויות, אבל מה קרה בתנועות הנוער?

<תמי וייצמן: תנועות הנוער בכלל ב-2016 לא תוקצב.

<תמי וייצמן: זה יתוקצב בשנת 2017, כי הם לא עמדו בקריטריונים.

סתיו שפיר: אוקיי, כלומר אתן מבינות שיש לנו - - -

עאידה תומא סלימאן: אז למה 80% עדיין בסימן שאלה של ועדת הכספים?

<תמי וייצמן: זה עודפים, זה לא סימן שאלה.

עאידה תומא סלימאן: שנייה, שנייה.

עאידה תומא סלימאן: תנו לנו.

<תמי וייצמן: זה לא סימן שאלה.

<תמי וייצמן: להיפך.

עאידה תומא סלימאן: זה צריך אישור.

<תמי וייצמן: אגף התקציבים באוצר הכינו את הפנייה.

<תמי וייצמן: הפנייה מוכנה, זה מחכה לוועדת כספים.

סתיו שפיר: לא, לא, תסלחי לי.

סתיו שפיר: אנחנו היום במרס 2017.

עאידה תומא סלימאן: בסדר, בשבילי זה סימן שאלה.

<תמי וייצמן: רגע, את מדברת על זה, אבל זו לא בעיה שלי.

סתיו שפיר: זה שאנחנו במרס-.

סתיו שפיר: לא, אני חשה שאנחנו שותפות לבעיה כרגע.

סתיו שפיר: זה שאנחנו בשנת 2017, השנה רק התחילה ויש לה תקציב שנקבע כולה לפני שלושה חודשים.

סתיו שפיר: למה כבר הכנתם פנייה תקציבית על משהו?

סתיו שפיר: למה פשוט לא שמתם את זה בבסיס התקציב, כמו שכל חנות מכולת מנהלת את התקציב שלה?

<תמי וייצמן: אז אני רוצה להסביר לך מה קורה עם בסיס התקציב שלנו.

סתיו שפיר: מה קורה איתו?

<תמי וייצמן: 2017 זה בכלל, הנושא של החינוך הלא פורמאלי לא נמצא בבסיס התקציב.

סתיו שפיר: מה זאת אומרת?

<תמי וייצמן: זאת אומרת שהאוצר לא הכניס את זה.

זוהיר בהלול: סתיו, רק שאלה.

סתיו שפיר: מיד, שנייה, זה נורא מעניין.

סתיו שפיר: למה האוצר לא הכניס את החינוך הפורמאלי לתקציב?

<תמי וייצמן: אז איפה נמצאים כל ה - - -

עאידה תומא סלימאן: היא אמרה לך.

עאידה תומא סלימאן: היא רוצה - - -

סתיו שפיר: רגע, אבל לזוהיר יש שאלה.

זוהיר בהלול: רק שאלה.

זוהיר בהלול: למה זה לא תוקצב בשנת 2016?

זוהיר בהלול: מה, מחדל?

<תמי וייצמן: לא.

<תמי וייצמן: למה זה לא תוקצב בשנת 2016?

עאידה תומא סלימאן: זה תוקצב.

<תמי וייצמן: עד שהתכנית אושרה על ידי האוצר זה עבר לא פעם הלוך וחזור ובסוף השנה הם תקצבו לנו אותה.

סתיו שפיר: ואז זה חזר לאוצר, צריך לומר.

סתיו שפיר: נכון?

<ביין ותד: אז אני אגיד, שנייה.

<ביין ותד: בקשר לנושא התקציב - - -

סתיו שפיר: רגע, אבל אני לא יכולה לשמוע.

סתיו שפיר: זה חזר לאוצר?

<תמי וייצמן: זה חזר לאוצר.

סתיו שפיר: כלומר הרי לך שיטה, חבר הכנסת בהלול.

זוהיר בהלול: כלומר זה כסף שהלך פייפן.

<תמי וייצמן: לא, זה לא כסף שהלך.

עאידה תומא סלימאן: עכשיו הם פנו מחדש ורוצים לחכות שיקבלו את זה.

<תמי וייצמן: זה כסף - - - התחייבויות והוא אמור לחזור אלינו.

סתיו שפיר: מה זה?

סתיו שפיר: מתי הוא חזר?

סתיו שפיר: אבל הוא היה אמור לחזור.

סתיו שפיר: כלומר היה צריך, נניח שהייתה כוונה אמיתית לתקצב ותקצבו – ואני סתם אתן לך דוגמא – ב-10 שקלים.

סתיו שפיר: תקצבו משהו מסוים בשנת 2016 ולא הצליחו לבצע, כי וואלה תקצבו, החליטו לתת את ה-10 שקלים בסוף דצמבר וכבר אי אפשר לבצע את זה.

סתיו שפיר: החזירו את זה.

סתיו שפיר: האם ה-10 שקלים נוספו לתקציב 2017?

סתיו שפיר: התשובה פה היא לא.

סתיו שפיר: לא נוספו, כי בשנת 2017 את אומרת לא תקצבנו, כי אנחנו עוד לא יודעים ביצוע.

<ביין ותד: אז אני אגיד לך משהו.

<ביין ותד: אחד, בואי נתחיל למה זה רק עבר עכשיו.

<ביין ותד: אני אגיד לך.

<ביין ותד: הבעיה הייתה שמול משרד החינוך, עד שהגיעו להסכמות איך להעביר את התקציב, זה היה רק באוקטובר.

<ביין ותד: ברגע שהגענו להסכמות עם משרד האוצר, התבצעה פנייה תקציבית לוועדה.

<ביין ותד: בנושא של העודפים, הכסף לא הלך לאיבוד.

<ביין ותד: יש עוד מעט דיון על העודפים והנושא של עודפים יעבור למשרד וזה לא הלך לאיבוד וזה לא משהו שיבוא עכשיו - - -

זוהיר בהלול: את מבטיחה?

<ג'עפר פרח: מתי זה עוד מעט?

<ג'עפר פרח: כי אני הייתי צריך לדאוג בוועדת הכספים לעשות להעברה לובינג.

<ג'עפר פרח: תגידו לנו מתי.

<ביין ותד: אנחנו מניחים את זה בוועדת הכספים.

<ג'עפר פרח: מתי?

<ביין ותד: אמור להיות בחודש הקרוב.

סתיו שפיר: לא, לא, אבל גם פה, סליחה - - -

<ג'עפר פרח: בחודש הקרוב.

סתיו שפיר: בואו נשתף אתכם באיך זה מגיע בסוף לוועדת הכספים.

סתיו שפיר: מה הם עשו עם חלק מהדברים האחרים בתכנית, בתקצוב של החברה הערבית?

סתיו שפיר: הם כרכו באותה פנייה תקציבית - - -

עאידה תומא סלימאן: בטח, עם ההתנחלויות ועם כל - - -

סתיו שפיר: העברה כזו שמיועדת ונקבע בהחלטת ממשלה, עם כל הכבוד לחברה הערבית, ושניתן היה לתקצב אותה בבסיס התקציב והוחלט, מסיבות לא ברורות לי, שלא לתקצב אותם בבסיס התקציב.

סתיו שפיר: אתם כורכים את זה בהעברות נוספות.

סתיו שפיר: אז פעם אחת זה יהיה בקיצוץ פלט בכל המשרדים החברתיים, כמו שעומד להגיע לוועדת הכספים בקרוב; ופעם אחרת זה בהעברה להתנחלויות, כדי להכריח את חברי הכנסת להצביע בעד.

סתיו שפיר: ככה זה עובד ובגלל זה דברים לא יכולים - - -

<ביין ותד: אני לא - - -

סתיו שפיר: אי אפשר להסתמך על השיטה הזאת.

סתיו שפיר: הדברים צריכים להיות מתוקצבים בבסיס.

עאידה תומא סלימאן: את לא חייבת לענות על זה, זה קורה.

<ביין ותד: שנייה.

<ביין ותד: לגבי התקציב של החלטה 922 - - -

<קריאה: אבל זה פוליטיקה.

<קריאה: היא לא אחראית על הפוליטיקה.

סתיו שפיר: זה לא פוליטיקה, זה תכנון תקציבי.

<ביין ותד: רוב התקציב - - -

סתיו שפיר: משרד האוצר עושה פוליטיקה, וזה לא אמור להיות משרד האוצר שעושה פוליטיקה.

<ביין ותד: אני אגיד לך משהו, החלטה 922, ואני מול הטבלה - רוב הכסף זה בבסיס התקציב.

<ביין ותד: כסף שאינו בבסיס התקציב כמו מעונות יום, כמו תחבורה, זה כמו שיש לאוכלוסייה הכללית דברים בהרשאות להתחייב.

<ביין ותד: זה לא נכנס לבסיס.

<ביין ותד: יש דברים כמו חינוך בלתי פורמאלי, שזה מובנה בתכניות, אז זה לא בבסיס התקציב.

<ביין ותד: עד שיש לנו תכניות שהן מאושרות, אז זה ייכנס לבסיס התקציב.

<ביין ותד: וגם נושא של התחבורה ושל מעונות היום, זה כמו באוכלוסייה הכללית.

<ביין ותד: אופן התקצוב של הדברים שיש הרשאה להתחייב, זה לא נכנס לבסיס התקציב.

זוהיר בהלול: אז אני רוצה לשאול אותך שאלה.

<ביין ותד: זה שני הדברים שהם לא בבסיס התקציב.

זוהיר בהלול: אלף זה כמובן מעציב, למרות שידענו את המציאות שרוב החלטה 922 זה בתוך בסיס התקציב - - -

<ביין ותד: כן.

זוהיר בהלול: שזה לא תוספות וזה, את יודעת, זו אילוזיה שהלכה עלינו אימים.

<ביין ותד: יש סעיפים.

<ביין ותד: יש חלק - - -

זוהיר בהלול: והשאלה השנייה, רק תשיבי גברתי המלומדה, רק תגידי לנו, את מבטיחה לנו שמהעודפים שבישרו לנו נתניהו את כחלון לפני שהיחסים ביניהם התפוצצו ואולי ישוקמו מאוחר יותר, האם מהעודפים האלה את מבטיחה שיועברו כספים ייעודיים להחלטה 922?

<ביין ותד: אני לא באה לכאן להבטיח.

זוהיר בהלול: כי את אמרת עכשיו, כרגע.

<ביין ותד: אני באה להגיד לך שאת העודפים שמים על שולחן ועדת הכספים וזה משרד החינוך אומר שזה - - -

זוהיר בהלול: כלומר את לא מבטיחה.

זוהיר בהלול: את חוזרת בך.

<ביין ותד: הכסף והתחייבו על הכסף, ויש עודפים מחויבים שעוברים לוועדת הכספים.

עאידה תומא סלימאן: סליחה גברתי?

זוהיר בהלול: אז את חוזרת עכשיו, שזה לא יועבר ייעודית להחלטה 922.

עאידה תומא סלימאן: סליחה זוהיר.

עאידה תומא סלימאן: את בטוחה שאת יכולה להתחייב בדברים שאת אומרת?

עאידה תומא סלימאן: כי על פי מה שידוע לי, עכשיו אני מסתכלת על התפקיד שלך ואת רפרנטית לתעסוקה.

<ביין ותד: נכון.

עאידה תומא סלימאן: האם את באמת יכולה להתחייב על כל הדברים שאת עכשיו נותנת לנו תשובות עליהם ואת מבטיחה שתוך חודש, שהוא בעצם החודש שיש בו את החגים, להביא את זה לוועדת הכספים.

עאידה תומא סלימאן: נו, באמת.

<ביין ותד: אני לא מתחייבת.

<ביין ותד: אני אגיד לך משהו, כנראה שאני צריכה להסביר את הגדרת התפקיד שלי במשרד האוצר.

<ביין ותד: אני רפרנטית תעסוקה וחלק מהתפקיד שלי זה לרכז את החלטה 922.

<ביין ותד: אנחנו נמצאים בוועדת היגוי אחת לרבעון ואני עוקבת אחרי הדברים.

<ביין ותד: אני גם מקבלת פניות לשבת על דברים ועל שאלות ואני עונה לשאלות ואת יכולה לשאול את זה.

<ביין ותד: אז כנראה שאני צריכה להסביר לכם את הגדרת התפקיד שלי.

סתיו שפיר: בסדר גמור, לא צריך.

<ביין ותד: לא צריך להיכנס לזה, כי אני יודעת שאני עושה את התפקיד שלי.

סתיו שפיר: אין שום צורך בהסברים.

עאידה תומא סלימאן: רק שיהיה פה, לחשו לי משהו.

עאידה תומא סלימאן: זה לא עניין אישי וזה לא מכוון אישית, אלא אני הייתי רוצה שהאוצר יכבד אותנו פעם.

עאידה תומא סלימאן: יגיע מישהו שיש בידיו את קבלת ההחלטות ולא רק מעקב אחר הביצוע, כדי שבאמת יגיד מה המדיניות בביצוע כל ההחלטות שמפזרים לנו.

עאידה תומא סלימאן: לפני כמה חודשים ישבנו פה וחיכינו שיאשרו את התקציב של שנת 2016, כשזה היה כבר סוף שנת 2016.

עאידה תומא סלימאן: עכשיו אנחנו בסוף מרס ועדיין 2016 יש להם 20%, את להם את ה-80% בינתיים.

עאידה תומא סלימאן: עוד יכרכו אותם עם עוד דברים.

עאידה תומא סלימאן: נו, באמת.

<ביין ותד: אני נציגת אגף תקציבים ואני אחראית על ריכוז החלטה 922 ואני הנציגה לעניין הזה.

סתיו שפיר: זה הובן.

<ביין ותד: זה מה שיש לי להגיד.

<ביין ותד: אני נותנת לך תשובות.

<ביין ותד: אם התשובות לא מוצאות חן בעינייך - - -

סתיו שפיר: תסבירי לנו בבקשה גם במספרי תקנות, כמה מהתקציב נמצא בבסיס לשנת 2017 וכמה מהתקציב ב-2016 אכן הועבר.

<ביין ותד: לפי ההחלטה?

סתיו שפיר: כן.

סתיו שפיר: אנחנו נעבור מספר מספר ונאמת את זה.

<ביין ותד: לגבי מספר תקנות, אין לי את כל מספרי התקנות.

<ביין ותד: אני יכולה להגיד לך מה בבסיס ומה לא בבסיס.

<ג'עפר פרח: אז בואו נעבור רק שתמי תעביר.

<ג'עפר פרח: יש לתמי.

<ג'עפר פרח: בואו נעבור עם תמי על החינוך הלא פורמאלי, מה קורה.

סתיו שפיר: אנחנו נסיים עם החינוך ואז אנחנו רוצים את מספרי התקנות.

<תמי וייצמן: החינוך הלא פורמאלי – כל ה-130 מיליון שקלים הם לא בבסיס.

סתיו שפיר: לשנת 2017.

<תמי וייצמן: לשנת 2017.

<ג'עפר פרח: אבל את יכולה לחלק אותם?

סתיו שפיר: ו-2018.

סתיו שפיר: כלומר 260 מיליון?

<תמי וייצמן: מה?

<ג'עפר פרח: מה לבינוי ומה לאתגרים ומה לתנועות נוער, איך חילקתם אותם.

<תמי וייצמן: ברור, על פי תכנית 2016.

<ג'עפר פרח: כן, 2016.

<תמי וייצמן: 2017 אמור להיות שינוי.

<תמי וייצמן: אתה רוצה לדעת?

<תמי וייצמן: אתה יודע מה, אני אחר כך אעביר לך.

סתיו שפיר: כן, אנחנו ניקח את המסמך.

עאידה תומא סלימאן: כדאי שנקבל את המסמך הזה.

סתיו שפיר: אז 130 לשנת 2017 והיה אמור להיות עוד 130 לשנת 2017.

<תמי וייצמן: כן.

סתיו שפיר: אז גם זה לא בבסיס?

<תמי וייצמן: היה צריך להיות בשנת 2017 וב-2018 ה-130 - - -

סתיו שפיר: כלומר 260 מיליון.

<תמי וייצמן: יש לנו עוד נושא, הכשרת מורים.

<תמי וייצמן: הכשרת מורים הוא כן בבסיס.

<תמי וייצמן: ה-56 מיליון הם כן בבסיס משרד החינוך ובאמת שם התכנית עובדת.

<תמי וייצמן: כדאי גם להשמיע מה עובד.

סתיו שפיר: מצוין.

<תמי וייצמן: נמצא פה עדי קורסיה, מהכשרת מורים.

<עדי קורסיה: אני מתקציב מנהל עובדי הוראה.

<עדי קורסיה: 56 מיליון שקלים נמצאים בבסיס התקציב של שנת 2017 וזה עובד וזה מתוקצב כבר משנת 2016 – תכנית אתגרים.

סתיו שפיר: אני שמחה לשמוע.

סתיו שפיר: מה עוד?

<תמי וייצמן: והכל בתקנות.

<תמי וייצמן: חשוב להם שזה בתקנות.

סתיו שפיר: ככה אמור להיות.

סתיו שפיר: זאת אומרת זה מאד משמח, אבל ככה זה צריך להיות.

<תמי וייצמן: רק רציתי להדגיש מה בסדר ומה לא בסדר.

סתיו שפיר: באיזה תקנות זה החינוך הלא פורמאלי?

<עדי קורסיה: אני יכול להגיד את מספר התקנות.

<עלי הייכל: יש מספר תקנות.

<עלי הייכל: הכל מסודר לגבי המורים.

<עדי קורסיה: אני יכול גם להעביר את הנייר.

<תמי וייצמן: אנחנו נעביר את הניירות לוועדה.

סתיו שפיר: אז בעצם גם שנת 2016 החינוך לא פורמאלי עדיין לא תוקצב עד הסוף.

סתיו שפיר: 2017 לא נמצא בבסיס, 2018 לא נמצא בבסיס.

<תמי וייצמן: וזה מאד מקשה עלינו לעבוד.

<תמי וייצמן: באמת, אם זה השולחן ואת יכולה לעזור לנו, כי אני יודעת שאת יושבת גם בוועדת כספים, אז - - -

סתיו שפיר: יושבת כידידה, לא כחברה.

סתיו שפיר: לצערי.

<תמי וייצמן: אה, לא כחברה.

<תמי וייצמן: אז זה מאד מקשה וחבל שככה אנחנו מתחילים ברגל שמאל.

<תמי וייצמן: השטח מרגיש את זה.

סתיו שפיר: תסבירי.

סתיו שפיר: שווה, אגף תקציבים נמצא פה איתנו, אולי תסבירי למה זה מקשה.

<תמי וייצמן: למה זה מקשה?

<תמי וייצמן: כי אין לנו כסף בבסיס ולא קיבלנו את העודפים, אז אני לא צריכה להסביר לך למה זה כל כך קשה.

<ביין ותד: אני צריכה לחזור על הדברים שאמרתי.

סתיו שפיר: לא, אל תחזרי על הדברים שאמרת, בבקשה.

סתיו שפיר: אנחנו שמענו אותם.

סתיו שפיר: זאת שיטת תקצוב מאד מאד עקומה.

סתיו שפיר: איפה זה קורה בתקנות?

סתיו שפיר: תעברו בבקשה - אנחנו פשוט ממש בזמן קצר - על התקנות האחרות מה נמצא בבסיס ומה לא.

סתיו שפיר: איריס.

<איריס פרנקל כהן: אני יכולה לעשות סקירה מהירה, בלי מספרי תקנות ואני יכולה לומר כך: לגבי תחבורה – סובסידיה לתחבורה ציבורית – היה אמור לעבור 100, עבר 100.

<איריס פרנקל כהן: כבישים עירוניים – 40 - - -

סתיו שפיר: 100 בבסיס ל-2017-2018?

<איריס פרנקל כהן: לא יודעת.

<אריה זדה: עבר כבר 300.

<איריס פרנקל כהן: כבישים עירוניים – היה אמור לעבור 220.

<איריס פרנקל כהן: דה פקטו תוקצב ב-305.8 מיליון, כשלשנת 2017 מיועדים כרגע 220.

סתיו שפיר: בבסיס?

<איריס פרנקל כהן: זה לא בבסיס

<ביין ותד: אני אגיד לך, זה משהו שהזכרתי קודם בכל הנושא של תחבורה ובכל הנושא של מעונות יום.

<ביין ותד: זה תקנות גם לאוכלוסייה הכלכלית.

<ביין ותד: זה משהו שנמצא בהתאם להרשאות ולכן זה לא נכנס לבסיס.

<ביין ותד: זה בהתאם להתקדמות פרויקטים, בהתאם לתכניות וזה משהו גם באוכלוסייה הכללית וגם לבני המיעוטים.

<ביין ותד: זה משהו שהוא לא יוצא מן הכלל לבני המיעוטים.

<ביין ותד: זה משהו שקיים בכל האוכלוסייה.

סתיו שפיר: הוא בעייתי בכל האוכלוסייה.

עאידה תומא סלימאן: וכולם מקבלים בסוף שנת תקציב את התקציב שלהם?

<ביין ותד: כן, אז אני אגיד לך על שנת 2016.

<ביין ותד: אני אגיד לך גם מה שאמרה איריס לשנת 2016, סובסידיה לתחבורה ציבורית – 100 מיליון.

<ביין ותד: השקעה בתשתיות כבישים עירוניים – 220 מיליון.

עאידה תומא סלימאן: לא, לא, את לא הבנת אותי.

עאידה תומא סלימאן: אני מתכוונת שכל המגזרים מקבלים את התקציב הזה בסוף שנת תקציב?

עאידה תומא סלימאן: בתחילת שנה שאחריה?

<ביין ותד: זה בהתאם להתקדמות.

עאידה תומא סלימאן: כלומר החינוך הבלתי פורמאלי באוכלוסייה היהודית, מתי קיבלו את הכסף שלהם עבור שנת 2016?

<ביין ותד: זה מתוקצב במהלך השנה בהתאם להתקדמות.

<ביין ותד: זה לא סוף שנה, זה בהתאם להתקדמות במהלך השנה.

סתיו שפיר: את התקנה של התחבורה הציבורית את יודעת להגיד לי?

<ביין ותד: כן.

<ביין ותד: זה כמה תקנות וזה בהתאם לנושאים.

<ביין ותד: כאילו, חבל עכשיו לפתוח את זה, כי יש לך את כל הנושא איך אנחנו מתקצבים בשביל לבצע מעקב.

<ביין ותד: לכל נושא יש תקנה מסוימת שאנחנו מבצעים מעקב לפי אחוזי ביצוע.

<ביין ותד: אז למשל לסובסידיה יש לי תקנה.

סתיו שפיר: איזו תקנה?

<ביין ותד: את רוצה שאחרי הישיבה אני אתן לך?

סתיו שפיר: מספר.

<ביין ותד: זה 79550199.

<ביין ותד: אני אומרת לך, זה מספר תקנות - - -

סתיו שפיר: זה ברזרבה לתמיכות בתחבורה.

<ביין ותד: כן.

<ביין ותד: ואז כשיש התקדמות מעבירים מהרזרבה ל - - -

עאידה תומא סלימאן: אבל יושבת הראש, למה בבתי ספר יהודיים מקבלים את זה לפי ביצוע בבסיס התקציב, באותה שנה, ולמה דווקא באוכלוסייה הערבית זה לא יכול להיכנס לבסיס התקציב?

<ביין ותד: אני - - -

עאידה תומא סלימאן: שנייה.

עאידה תומא סלימאן: אני רוצה לסיים את השאלה שלי.

עאידה תומא סלימאן: למה זה לא יכול להיכנס לבסיס התקציב, כי אין תכניות.

עאידה תומא סלימאן: אז מה עושים עם בתי הספר היהודיים, מבקשים מהם תכניות ורק אחר כך מכניסים את זה לתקנה?

<ביין ותד: את מדברת על חינוך או על תחבורה?

עאידה תומא סלימאן: על חינוך.

<ביין ותד: אני אומרת לך, לגבי התכנית הזאת זה לפי תכניות מאושרות מול משרד האוצר.

<ביין ותד: ברגע שאין תכניות ואין הסכמות, זה לא נכנס לבסיס התקציב.

<ביין ותד: זה לא הולך לאיבוד, זה - - -

סתיו שפיר: לא, אבל אתם לא שמתם את זה בבסיס התקציב - - -

עאידה תומא סלימאן: למה לא שמתם את זה בבסיס התקציב?

סתיו שפיר: אתם יכולתם לדעת שזה מה שקורה - - -

עאידה תומא סלימאן: אתם עושים תכניות עם בתי הספר היהודים והערבים, אז למה לא עשיתם את זה מולם?

עאידה תומא סלימאן: או שאתם לא עשיתם או שהם לא עשו.

עאידה תומא סלימאן: בואו נבין פעם אחת.

עאידה תומא סלימאן: מי עשה את זה?

<ביין ותד: אני אמרתי את זה קודם.

<ביין ותד: זה לפי הסכמות מול משרד החינוך.

<ביין ותד: ברגע שמשרד החינוך לא מגיע איתנו להסכמות והגיע איתנו להסכמות רק באוקטובר, הכסף עבר בפנייה הכי קרובה שיש אחרי ההסכמות.

<ביין ותד: את לא יכולה להעביר כסף - - -

סתיו שפיר: אבל באוקטובר יכולתם להעביר - - -

עאידה תומא סלימאן: למה לא העברתם - - -

סתיו שפיר: רגע, רגע.

סתיו שפיר: צריך להבין שבוועדה גם צריך לענות על שאלות, זה לא רק להסביר את הדברים הידועים מראש.

סתיו שפיר: באוקטובר 2016, כשכבר הגעתם להסכמות לגבי הסיפור של החינוך, יכולתם אחרי-.

סתיו שפיר: אני אגיד את זה אחרת.

סתיו שפיר: בתחילת דצמבר משרד האוצר עדכן את התקציב לשנים 2017-2018 בפעם האחרונה.

סתיו שפיר: למעשה ביום ההצבעה על התקציב, הפעם האחרונה שהתקציב עודכן הייתה בתשע וחצי בבוקר, יום ההצבעה על התקציב פה בכנסת.

סתיו שפיר: כלומר, הגעתם להסכמות באוקטובר, היה אפשר להכניס אותן לתוך בסיס התקציב של 2017-2018.

סתיו שפיר: זה לא מנע בעדכם מלעשות את זה.

<ביין ותד: אבל זה עבר בפנייה, אוקיי?

<ביין ותד: הנושא של זה עבר בפנייה.

<ביין ותד: התאריכים, באמת, אני לא אגיד לך עכשיו תאריכים מתי הפנייה.

סתיו שפיר: חוק יסוד משק המדינה מגדיר שהתקציב חייב לבוא עם כל השינויים הצפויים והמתוכננים.

סתיו שפיר: פה יש באופן ברור שינוי מתוכנן וצפוי.

סתיו שפיר: דבר שאת יודעת שהולך לבוא ולכן זה חייב להיכנס לבסיס התקציב.

סתיו שפיר: זה מה שמגדיר חוק היסוד וזה לא מגדיר את זה סתם.

סתיו שפיר: זה מגדיר את זה כדי שאחר כך משרד החינוך והרשויות המקומיות יוכלו לעשות שימוש בכסף הזה.

<ביין ותד: אבל אני אומרת לך, בשנת 2016 עברו 130 מיליון שקלים למשרד והם מעבירים את זה בהתאם להרשאות.

סתיו שפיר: זה לא עבר.

סתיו שפיר: אבל תראי, יושב פה משרד החינוך ואומר לך אי אפשר להשתמש בכסף.

<ביין ותד: ב-2016 – 130 מיליון שקלים לחינוך הבלתי הפורמאלי.

<ביין ותד: 2017-2018 – אין, כי אין תכנית מאושרת מול משרד האוצר.

סתיו שפיר: אוקיי, אז אין.

סתיו שפיר: אז למעשה אין כסף.

<ביין ותד: הם צריכים לבוא ולהגיע איתנו להסכמות והכסף יועבר.

סתיו שפיר: והתכנית היא תקוו לטוב ותתחננו כמו שצריך ואז אולי יעבירו לכם.

סתיו שפיר: זה לא נשמע לי כמו תכנון תקציבי.

<ביין ותד: אוקיי.

סתיו שפיר: לגבי משרדים אחרים?

עאידה תומא סלימאן: אני רק לא הבנתי.

עאידה תומא סלימאן: אתם נתבקשתם להגיש תכנית לשנת 2017 ועשיתם?

<תמי וייצמן: יש לנו תכנית לשנת 2017, אבל עדיין כמובן זה צריך ללכת עם דיונים באוצר, כמו שנה שעברה.

עאידה תומא סלימאן: כן, אבל מתי הגשתם אותה?

<תמי וייצמן: יש לנו תכנית מוכנה אצלנו.

<תמי וייצמן: בגלל חילופי המנכ"לים עכשיו, המנכ"ל רוצה לאשר, לעבור עליה.

עאידה תומא סלימאן: היא עוד לא הועברה לאוצר.

<תמי וייצמן: לא, פשוט נכנס מנכ"ל חדש היום, אבל התכנית כבר מוכנה.

<תמי וייצמן: זאת אומרת שאם הייתי בסטאטוס הקודם, היא כבר הייתה עוברת לאוצר.

<תמי וייצמן: המנכ"ל ביקש לעבור עליה.

סתיו שפיר: אנחנו ממש ממהרים.

סתיו שפיר: סקירה של הדברים האחרונים, מה בבסיס ומה לא.

<ביין ותד: אז אמרתי, כל הנושאים בבסיס למעט תחבורה ומעונות יום.

סתיו שפיר: כל היתר בבסיס?

<ביין ותד: וכל היתר, רשויות מקומיות – יש חלק שזה כן בבסיס וחלק שזה היה תוספתי, אז זה לא נכנס בבסיס.

<ביין ותד: למשל היה לנו את ה-650 שזה תוספתי.

סתיו שפיר: של מה?

<ביין ותד: של הנושא של מענקי פיתוח.

סתיו שפיר: ולמה זה תוספתי?

<ביין ותד: זה תוספתי, זה תוספת על התקציבים.

סתיו שפיר: בסדר, למה זה לא בבסיס?

<ביין ותד: כי זה תוספתי.

<ביין ותד: כאילו, זה מה שה-650 ובשנת 2017 אנחנו צריכים לבדוק, באמצע שנת 2017, אם להכניס את זה לבסיס או לא.

<ביין ותד: זה בהתאם להתקדמות.

סתיו שפיר: למה?

<ביין ותד: כי זה מענקי פיתוח.

<ביין ותד: זה תהליך.

<ביין ותד: זו תכנית שצריכה להתקדם ובהתאם להתקדמות את מכניסה את זה.

<איריס פרנקל כהן: כי אין שום זכות קנויה לזה שכל שנה יהיה להם בבסיס - - -

סתיו שפיר: בסיס תקציב לא אומר שכל שנה עובר תקציב אוטומטי.

סתיו שפיר: כל שנה צריך לתכנן תקציב.

<ג'עפר פרח: סתיו, אני יכול להבהיר את זה?

<ג'עפר פרח: להבהיר את הנקודה?

<ג'עפר פרח: זה לקחו תקציב פיתוח לשלוש שנים, אמרו בלאו הכי שום דבר לא נגמר בשנה.

<ג'עפר פרח: לקחו את שלוש השנים, ריכזו אותן בשנה אחת.

<ג'עפר פרח: אז זה תקציב על חשבון תקציב של שלוש שנים קדימה.

<ג'עפר פרח: בפועל מה שיצא זה הרשאות לרשויות.

<ביין ותד: נכון.

<ג'עפר פרח: כל רשות אמורה להגיש פרויקטים.

<ג'עפר פרח: 2016 כבר מתה, כבר נגמרה.

<ג'עפר פרח: עכשיו רק בוחנים את הפרויקטים.

<ג'עפר פרח: אני לא יודע אם סיימו את התהליך.

<ג'עפר פרח: יש פה מישהו ממשרד הפנים?

<איריס פרנקל כהן: הם עכשיו, בפברואר הם - - -

<ג'עפר פרח: אז בעצם חוץ מ-100 מיליון שקלים לא יצא.

<ג'עפר פרח: להגיד 3 מיליארד שקלים ולהגיד 600 מיליון – בפועל יצאו הרשאות, בפועל חוץ מה-100 מיליון שקלים הראשונים, שום דבר, שום כסף לא ראו הרשויות המקומיות.

<ג'עפר פרח: כל התכניות שהרשויות אמורות להכין, עדיין תקועות בוועדות של בדיקת התכניות.

<ג'עפר פרח: נכון?

<איריס פרנקל כהן: מה רע לבדוק את זה לפני שאתה מוציא כסף?

<ג'עפר פרח: מה רע היה לבדוק את זה בשנת 2016?

<ג'עפר פרח: אפשר לבדוק את זה גם בשנת 2020.

<איריס פרנקל כהן: כי לא היו.

<איריס פרנקל כהן: אף אחד לא - - - להגיש תכניות - - - -

<ג'עפר פרח: קחו את הזמן.

<איריס פרנקל כהן: כי נבחרו פרויקטורים, כי עשו כל מיני דברים - - -

<ג'עפר פרח: גברתי, מה ההבדל ביניכם לבין משרד השיכון, בין משרד הפנים למשרד השיכון?

<ג'עפר פרח: בואי אני אראה לכם מה קרה במשרד השיכון לעומת מה שקרה למשרדים אחרים.

<ג'עפר פרח: ופה זה רק דוגמא.

<ג'עפר פרח: נו, באמת.

סתיו שפיר: תודה.

סתיו שפיר: כן, בבקשה.

<אריה זדה: חברת הכנסת, אני אריה ממשרד התחבורה, אגף תקציבים ברשות.

<אריה זדה: אני רוצה לתקן.

<אריה זדה: לשנת 2015 קיבלנו 100 מיליון וזה בבסיס.

<אריה זדה: בשנת 2016 קיבלנו 100 מיליון וזה בבסיס.

<אריה זדה: 2017 - - -

<ג'עפר פרח: אתה מדבר על הסובסידיה לתחבורה ציבורית?

<אריה זדה: כן.

<אריה זדה: 2017 קיבלנו 100 מיליון ב-14 למרס וזה גם בבסיס.

<אריה זדה: כלומר - - -

סתיו שפיר: ב-14 במרס?

<אריה זדה: במרס.

<אריה זדה: הייתה פנייה תקציבית וזה הועבר - - -

סתיו שפיר: פנייה תקציבית זה לא בבסיס, זה שינוי - - -

<אריה זדה: זה בבסיס.

סתיו שפיר: לא, אבל פנייה תקציבית זה לא בבסיס.

<אריה זדה: אנחנו לא יכולים להכניס את זה מלכתחילה לבסיס.

סתיו שפיר: למה?

<אריה זדה: כי אנחנו אמורים להעביר את זה למפעילי התחבורה הציבורית.

<אריה זדה: יש גם את התהליך שאמור לקרות בתחבורה, למי אנחנו מעבירים את זה ולראות איפה זה מתאים.

סתיו שפיר: זה עובר אחרי שזה מתוקצב בבסיס.

<אריה זדה: אבל קיבלנו את כל התקציבים כסדרם.

סתיו שפיר: כפניות תקציביות.

<אריה זדה: לא, אצלנו זה נמצא בהרשאות.

<אריה זדה: כלומר זה מהרגע שזה נכנס לתקציב ועד עולם.

<אריה זדה: זה תוספת תקציבית שמצטברת כל הזמן.

סתיו שפיר: אין דבר כזה ועד עולם.

<אריה זדה: ה-100 מיליון של שנת 2015 – אז הם נמצאים בתחבורה הציבורית והם לא מפסיקים, וה-100 מיליון שקלים של שנת 2016 הם גם מצטברים וגם בשנת 2017.

<אריה זדה: כלומר קיבלנו את כל התקציבים.

סתיו שפיר: אני רוצה לשמוע את ההערות של המשרדים הנוספים ואנחנו נסכם, אלא אם יש פה שאלה על הנושא הזה.

<ג'עפר פרח: אני לא יודע למה מכניסים את שנת 2015.

<ג'עפר פרח: פתאום מכניסים את שנת 2015.

<ג'עפר פרח: תכניסו גם את זה שנת 2014.

<ג'עפר פרח: הייתם אמורים להגיע בסך הכל בחמש שנים למיליארד וחצי.

<ג'עפר פרח: 100 מיליון שקלים תוספת בשנת 2016 – אתה לא תגיע אף פעם ל-1.5 מיליארד.

<ג'עפר פרח: סך הכל החלטת הממשלה אומרת שאתם צריכים לתת תוספת בחמש שנים לתחבורה ציבורית ב-1.5 מיליארד שקלים, נכון?

<אריה זדה: לא, לא.

<אריה זדה: אלף ההחלטה היא של משרד האוצר.

<אריה זדה: אנחנו מקבלים את זה.

<אריה זדה: ההחלטה היא לקבל 100 מיליון שקלים בכל שנה.

<אריה זדה: אז אם בשנת 2015 100 מיליון, בשנת 2016 זה 200 ואחרי זה 300.

<אריה זדה: בשנה החמישית זה אמור להיות 500.

<ג'עפר פרח: אז בשנת 2017 הייתם אמורים לקבל 200 או 300?

<ג'עפר פרח: כמה?

<אריה זדה: במצטבר זה יוצא 1.5 מיליארד.

<ג'עפר פרח: אני מדבר על שנת 2017.

<ג'עפר פרח: מה האוצר נתן לכם בשנת 2017?

<ג'עפר פרח: אם 100 מיליון בשנת 2016, בשנת 2017 הייתם אמורים לקבל לפחות 200 מיליון, נכון?

<ג'עפר פרח: האם קיבלתם 200 מיליון?

<ג'עפר פרח: איך תגיעו למיליארד וחצי?

<אריה זדה: במצטבר כן.

<ג'עפר פרח: אז מה קיבלתם בשנת 2017?

<אריה זדה: עוד 100 מיליון בנוסף למה שקיבלנו כבר.

סתיו שפיר: טוב, משרדים נוספים?

סתיו שפיר: משרד התרבות נמצא פה?

<ג'עפר פרח: לא, זה כסף קטן.

סתיו שפיר: כי משרד התרבות אמר לנו בישיבה הקודמת גם, שתוכנן תקציב מסוים לשנת 2017 ועוד תקציב על שינויו.

סתיו שפיר: כלומר בפניות תקציביות.

סתיו שפיר: אין פה את משרד התרבות?

<ג'עפר פרח: לא, לא.

<ג'עפר פרח: אבל יש תעשייה.

סתיו שפיר: איריס, יש לך על זה מידע?

<איריס פרנקל כהן: קודם כל מבחינת החלטה 922 עצמה יש שם תקציב במשרד התרבות.

<איריס פרנקל כהן: כתוב שם שהם יבחנו וכו'.

<איריס פרנקל כהן: דה פקטו - - -

<ג'עפר פרח: לא בחנו.

<איריס פרנקל כהן: הם השתפרו.

<איריס פרנקל כהן: כלומר בוועדת ההיגוי האחרונה הם הראו סכומים, נדמה לי שהם דיברו על 23 מיליון שקלים, אבל אני לא יכולה לעשות את החיבור באופן מובהק להחלטה 922 לצערי.

סתיו שפיר: אוקיי.

סתיו שפיר: משרדים נוספים?

סתיו שפיר: כלכלה?

סתיו שפיר: כן, שלום.

<הדר וינטר גולן: היי, אני הדר ממשרד הכלכלה.

<וראסם נאטור: כן, אנחנו בשנת 2016 תקצבנו מינהל אזורי תעשייה.

<וראסם נאטור: נתנו 97 מיליון שקלים, הכל בהרשאות להתחייב.

<וראסם נאטור: החברות שלנו, יש מאחורי זה רציונאל הגיוני.

<וראסם נאטור: אנחנו עושים תב"עות ותכנון וקדם פיתוח, אחר כך יזמים באים ואחר כך אנחנו משלימים.

<וראסם נאטור: כל הכספים נמצאים בחברות.

<וראסם נאטור: כל הרשויות מעודכנות.

<וראסם נאטור: התקיימו ישיבות מסודרות עם כל הרשויות והכל הולך.

<וראסם נאטור: בשנת 2017 אנחנו מתקצבים 76 מיליון שקלים, שעוד מעט הרשימה מוכנה לחתימה של המנכ"ל, גם להרשאות נוספות, כשחלק גדול מהן הוא הרשאות מתכניות קודמות.

<וראסם נאטור: אתה לא רוצה לשמוע את זה?

<וראסם נאטור: מתכניות קודמות - - -

<ג'עפר פרח: לא רוצה?

<ג'עפר פרח: הייתי רוצה לשמוע שיש כסף חדש, אבל זה לא כסף חדש.

<וראסם נאטור: כן, אבל במשרד הכלכלה - --

<ג'עפר פרח: אין כסף חדש.

<וראסם נאטור: כן.

<וראסם נאטור: משרד הכלכלה הכין עכשיו תכנית חדשה שתבוא לאיימן סיף והקבוצה שלו, שתעבור לאוצר ואני מקווה שבעזרת השם - - -

<ג'עפר פרח: על זה שמענו כבר בנובמבר.

<ג'עפר פרח: למינהל יש כבר תכנית.

<ג'עפר פרח: איריס, המנהל אמרו פה בנובמבר, בפני הוועדה ולא רק פה, גם בוועדות היגוי, אמרו שיש להם תכניות לאזורי תעסוקה ואזורי תעשייה במגזר הערבי.

<ג'עפר פרח: משרד האוצר לא תיקצב את הנושא הזה בשנה שעברה.

<ג'עפר פרח: הייתה התחייבות שאם תהיה תכנית, נתקצב את זה.

<ג'עפר פרח: הייתה ישיבה בוועדת הכספים.

<ג'עפר פרח: גם אפרתי הגיע לשם.

<וראסם נאטור: נכון.

<ג'עפר פרח: עד היום אתם אומרים יש תכנית, נעביר את זה לאוצר.

<ג'עפר פרח: האם יש בעיה להעביר את זה לאוצר?

<ג'עפר פרח: האוצר לא מקבל אותה?

<ג'עפר פרח: מה הבעיה?

<וראסם נאטור: אנחנו עשינו תכנית גם בשיתוף מינהל מקרקעי ישראל, גם הרשות לפיתוח כלכלי, גם השלטון המקומי.

<וראסם נאטור: היינו אצלם.

<וראסם נאטור: אנחנו סיימנו את התכנית.

<וראסם נאטור: בימים הקרובים היא תיחתם על ידי המנכ"ל ותעבור לרשות לפיתוח כלכלי ומשם אתה מוזמן ל - - -

סתיו שפיר: אוקיי.

סתיו שפיר: מוסדות ציבור שהיה אמור להיות 400 מיליון שקלים, 50 מיליון שקלים ל-21 מרכזי הכוון, הסרת חסמים ומטרדים כדי לפתח אזורי תעשייה.

סתיו שפיר: איפה עומדים כל הדברים האלה?

<וראסם נאטור: הסרת חסמים – קודם כל אני רוצה להגיד שבמהלך חמש השנים האחרונות אני הופעתי כאן הרבה פעמים ואמרתי.

<וראסם נאטור: עכשיו מתנהל איזה תהליך למידה משותף בינינו לבין הרשויות.

<וראסם נאטור: יש שיח חדש.

<וראסם נאטור: אנחנו עם 16 מנהלות אזורי פיתוח.

<וראסם נאטור: תקצבנו ב-1.5 שקלים כל מנהלת.

<וראסם נאטור: יש לנו היום אנשים שיושבים ביישובים, שהם אנשים ששייכים לנו.

<וראסם נאטור: גם העברנו אותם קורס מיוחד לניהול אזורי תעשייה.

<וראסם נאטור: אז זה ממש רציני וזה עובד.

<וראסם נאטור: אנחנו למדנו, גם הם לומדים.

<וראסם נאטור: הרשויות בעצמן לומדות.

<וראסם נאטור: אנחנו גם בתהליך של הסרת חסמים, שיש מלא חסמים שהם ממש אובייקטיביים, שקשורים במינהל התכנון, קשורים בוועדות, קשורים בתאגידי מים, קשורים בהפקעות קרקע וקשורים בראש שטח וחיבורים עם משרד התחבורה.

<וראסם נאטור: בדברים האלה יש לנו ועדת חסמים מיוחדת.

<וראסם נאטור: איפה שאנחנו נתקלים ביישוב שיש שם בעיות של קרקע פרטית, למשל שאנשים לא רוצים לחזור, אנחנו מקיימים ישיבה להסרת חסמים.

<וראסם נאטור: ולכן בחמש השנים שעברו, כשנכנס בשנת 2011 אחוז הביצוע, היה לנו 8%, היום הוא עובד מעל 70 ומשהו בכל החלטות הממשלה ואנחנו מקווים שרק - - -

סתיו שפיר: 400 מיליון שקלים של מוסדות ציבור ו-50 מיליון שקלים של מרכזי הכוון.

<וראסם נאטור: זה אצלנו.

<וראסם נאטור: עכשיו זה עבר למשרד הרווחה.

<וראסם נאטור: כל נושא מעונות היום וכל מרכזי ההכוון נמצא במשרד הרווחה.

סתיו שפיר: גם מרכזי ההכוון?

<וראסם נאטור: כן, גם מרכזי ההכוון.

<וראסם נאטור: כל נושא התעסוקה עבר למשרד הרווחה.

סתיו שפיר: והכסף עבר?

<איריס פרנקל כהן: הכסף, כן.

סתיו שפיר: התחום עבר.

סתיו שפיר: הכסף עבר?

<ביין ותד: זה לפי תקנות.

<ביין ותד: התקנות עוברות עם המשרד.

סתיו שפיר: טוב,

סתיו שפיר: אנחנו שוב תקנה, תקנה.

<הדר וינטר גולן: יש עוד כלים למשרד הכלכלה שכן נשארו במשרד, אם תרצו לשמוע.

סתיו שפיר: שעברו?

סתיו שפיר: מתוך ההחלטה?

<הדר וינטר גולן: שנשארו.

<הדר וינטר גולן: כן, מתוך ההחלטה.

סתיו שפיר: שמה הם?

<הדר וינטר גולן: הראשון זה במסגרת הרשות להשקעות, שזה תמריצי מעסיקים, שזה בעצם סבסוד שכר לעובדים ששיעור השתתפותם נמוך – במקרה זה מיעוטים.

<הדר וינטר גולן: אני אתן לך את מספרי התקנות.

<הדר וינטר גולן: בשנת 2016 זה היה 38400205.

סתיו שפיר: תעבירי לנו את זה.

סתיו שפיר: אני הולכת לבקש מכולם להעביר לנו את מספרי התקנות.

<הדר וינטר גולן: אז אני רק אגיד שאצלנו זה בבסיס, אבל כן יש שינויים לאורך השנה.

<הדר וינטר גולן: לדוגמא בכלי הספציפי הזה, מתוקף ההחלטה אנחנו אמורים להעביר 50% מהתקנה הזאת לטובת סבסוד שכר למיעוטים.

<הדר וינטר גולן: אז לדוגמא בתחילת שנת 2016 היה בתקנה 50 מיליון שקלים, לאחר מכן יצאנו בהקצאה של 70 מיליון שקלים ולכן היינו צריכים להקצות 35 מיליון שקלים.

<הדר וינטר גולן: בפועל יצא שהקצנו 45 מיליון שקלים עבור סבסוד שכר.

<הדר וינטר גולן: זה אומר בערך 900 מועסקים שקיבלו את הכלי הזה.

<הדר וינטר גולן: מעבר לזה יש לנו גם את הפעילות של הסוכנות לעסקים קטנים ובינוניים.

<הדר וינטר גולן: יש את מערך סניפי השטח של המעוף.

<הדר וינטר גולן: זה 39 סניפים שפרושים בכל רחבי הארץ.

<הדר וינטר גולן: הם נותנים איזה שהוא מענה כולל לכל מי שמגיע אליה.

סתיו שפיר: אני המידע אני אצטרך לבקש ממך בכתב, כי אנחנו חייבים לסיים.

<הדר וינטר גולן: אוקיי.

סתיו שפיר: חבר הכנסת בן ראובן.

איל בן ראובן: אני רק אומר מילה.

איל בן ראובן: אני מצטער שלא הייתי פה בחלק הראשון של הדיון, אבל אני יוצא מהדיון פה מאד מודאג.

איל בן ראובן: מאד מודאג כי אני לא שומע פה דברים בהירים וברורים על תאריכים שעל פיהם המערכת יכולה לתכנן עבודה.

איל בן ראובן: מה לעשות, מי שאמור לתכנן חינוך פורמאלי או לא פורמאלי, כל אחד במגרשו צריך לעשות תכנית מימוש, וכאשר הסוגיה של המשאבים היא כל כך רעועה, כל כך מתנדנדת, היא כל כך לא ברורה, היא כל כך תלויה בכל כך הרבה דברים והיא לא נמצאת בבסיס והיא נמצאת פה והיא נמצאת שם, אני מתקשה מאד לראות איך המערכות מעמידות את מה שאנחנו מצפים שהן תעמדנה ושאכן נראה תוצאה.

איל בן ראובן: לכן אני חושב שאנחנו צריכים לדרוש דיון שבו לא נקבל תשובות בנוסח – תראו, אם, במידה והם יעבירו ואלה יעשו ואלה פה ואלה שם.

איל בן ראובן: אלא אנא מכם תגידו או תבואו עם שורות תחתונות.

איל בן ראובן: אי אפשר ככה לעבוד.

איל בן ראובן: יש פה מעט מאד גופים שיודעים להגיד שורה תחתונה.

סתיו שפיר: זה לא תקנות, זה תכניות.

<תמי וייצמן: 20 זה משרד החינוך, התקנות התקציביות.

<עדי קורסיה: מצד ימין זה תקנות.

<ג'עפר פרח: זה התקנות של חינוך לא פורמאלי, או של כל משרד החינוך?

<עדי קורסיה: יש של החינוך הפורמאלי ולא פורמאלי.

<תמי וייצמן: פורמאלי והכשרת מורים.

<עדי קורסיה: יש של שניהם.

<עדי קורסיה: זה שני דפים.

איל בן ראובן: לא סתם אני חושב שהדיונים האלה הם חשובים, אבל אנחנו נצטרך להמשיך לשבת, לעקבות ולראות שורות תחתונות.

איל בן ראובן: אתם מוכרחים לבוא הנה עם שורות תחתונות ולא עם שורות עם חצאי שורות.

איל בן ראובן: כי עוד פעם, אנחנו פה רק מסתכלים, אבל ליבי עם אלה שצריכים לעשות את העבודה.

איל בן ראובן: אי אפשר לעשות עבודה בלי שאתה יודע מה המשאבים, בלי שיש לך ביטחון שיש לך את הכסף.

איל בן ראובן: זה אמירות, שלא לדבר על גורמים שאתה שומע פה למה הכספים לבתי הספר היהודיים נמצאים בבסיס התקציב ולבתי הספר האלה הם לא נמצאים בתקציב.

איל בן ראובן: שאלה מעניינת.

איל בן ראובן: שאלה שאנחנו מוכרחים לשאול את השאלה מאיפה זה בא.

סתיו שפיר: צריך להגיד שיש בעיה גם עם תנועות הנוער היהודיות או עם תנועות הנוער המעורבות, שגם הן לא נמצאות בבסיס התקציב וצריכות ללכת להתחנן לכל מיני העברות תקציביות ודילים בוועדת הכספים כדי לקבל כסף.

סתיו שפיר: שיטה שלמה.

סתיו שפיר: ממש במשפט.

<ג'עפר פרח: משפט.

<ג'עפר פרח: קודם כל אני מברך על זה שאת מקיימת את המעקב הזה.

<ג'עפר פרח: יש כמה דברים מאד בעייתיים.

<ג'עפר פרח: סך הכל התקציב של החלטה 922 לאוכלוסייה הערבית הוא כמעט 2.5 מיליארד שקלים מתוך תקציב המדינה, שהוא כמעט 464 מיליארד שקלים.

<ג'עפר פרח: כל גרוש חשוב לאוכלוסייה הערבית.

<ג'עפר פרח: זה שדברים נתקעים.

<ג'עפר פרח: אני מברך גם על זה שסוף סוף יש נציגה ערבייה של משרד האוצר.

<ג'עפר פרח: לא מובן מאליו יש ערבים שמייצגים את אגף התקציבים.

<ג'עפר פרח: ביין, זו פנייה אישית אלייך.

<ג'עפר פרח: אני מעריך את זה שאת הולכת לעקוב אחרי החלטה 922 ויש פה גם משרדי ממשלה אחרים שצריכים את העזרה שלכם, שאתם כן תזרזו את ההעברות ותוודאו שכל הכסף שמוקצה בחשב הכללי כבר יוצא.

<ג'עפר פרח: יש משהו שאת חייבת לבדוק לעומק, ה-1.4 מיליארד שקלים של שעות חינוך דיפרנציאלי, ששם אני מבין שהשר מתעקש לא להתחיל לתקצב את זה וחייבים לקיים דיון רק על זה.

<ג'עפר פרח: זה לאכול לילד הערבי 1.4 מיליארד שקלים.

<ג'עפר פרח: זה לא אתם, זה לא שלכם.

<תמי וייצמן: אני העברתי - - -

<ג'עפר פרח: אין ביצוע.

<ג'עפר פרח: חברה, יש מתוך ה-1.4 מיליארד בשנה מה שמועבר וגם האוצר יודע את זה.

<ג'עפר פרח: מה שמועבר בפועל זה 100-150 מיליון שקלים, אם הם מעוברים.

<ג'עפר פרח: אני אשמח לקיים על זה דיון, שתבואו, שתציגו בפני הוועדה באמת כמה מועבר ולמה כל הכסף שהאוצר אמר ודו"ח טאסק.

<ג'עפר פרח: אמרו שצריך להעביר כל שנה 1.4 מיליארד שקלים כדי להשוות את שעות הוראה של ילד ערבי לעומת ילד יהודי.

<ג'עפר פרח: אני מקווה שזה יקרה.

<ג'עפר פרח: יתחיל לקרות.

<ג'עפר פרח: כי בינתיים אני מבין שהשר לא מסכים שזה יתחיל.

סתיו שפיר: אנחנו נברר מה קורה שם.

סתיו שפיר: אני רוצה להודות לכולם.

סתיו שפיר: אנחנו קיימנו את הדיון הזה בפעם הראשונה לפני שלושה חודשים, ערב אישור התקציב ומתוך הבנה שקשה מאד להבין לאיפה הופנו אותם מיליארדים שהובטחו לחברה הערבית בישראל ושעליהם הכריז ראש הממשלה מעל לכל במה.

סתיו שפיר: תכנית חשובה ביותר שחשוב מאד לראות שהיא באמת מיושמת.

סתיו שפיר: חוסר השקיפות בתכניות הממשלה היא תופעה שחוזרת על עצמה ומעסיקה את הוועדה הרבה ואת הבדיקה הזאת אנחנו עשינו גם בתחומים אחרים.

סתיו שפיר: בתכניות לחיזוק הצפון ומה שאפשר להגיד שיש פה שחזור כמעט זהה, להוציא השמות, שהם קצת שונים, אבל ממש שחזור של הדיון שעשינו על התכנית לחיזוק הצפון.

סתיו שפיר: אותו סיפור.

סתיו שפיר: התכנית לחיזוק יוצאי אתיופיה – אותו סיפור.

סתיו שפיר: המלחמה בעוני –אותו סיפור; ובתוכניות נוספות שמכריזים עליהם במסיבות עיתונאים.

סתיו שפיר: לפעמים העלות של מסיבת העיתונאים היא יותר גבוהה מהכסף שאשכרה הועבר בסופו של דבר לתכנית.

סתיו שפיר: החלטות ממשלה שאפתניות ומאד חשובות, בפועל לא באמת מתוקצבות ולא כל כך ברור מה הופנה לתקציב שלהן ואיך זה קרה ואיך אפשר לעקוב אחריהן.

סתיו שפיר: כפי שהבנו מהדברים שמסרו איריס וביין, אנחנו מבינים שהתופעה המוכרת של חוסר תכנון תקציבי חוזרת על עצמה גם כן, וגם בשנים הבאות לא ניתן יהיה לתכנן את התכנית הזו בצורה המדויקת ולממש את החלטה 922; והרוב מתוכנן לעבור בסופו של דבר בהעברות תקציביות.

סתיו שפיר: אני א ומרת בכוונה מתוכנן לעבור בהעברות תקציביות, כי ברגע שהעברה תקציבית היא מתוכננת, לפי חוק יסוד משק המדינה היא הייתה אמורה להיות מתוקצבת בבסיס התקציב.

סתיו שפיר: העברות תקציביות והפרקטיקה של העברות תקציביות לא נועדה כדי להעביר אחר כך, בדיעבד, דברים שתוכננו מראש.

סתיו שפיר: ממש לא.

סתיו שפיר: המחוקק ידע כבר לפני הרבה מאד זמן, כשנקבע החוק הזה, שכדי שגופים, רשויות מקומיות, תנועות נוער וכדומה יוכלו להשתמש בתקציב שמגיע, הן חייבות לקבל אותו בצורה מסודרת ולדעת איזה תקציב עומד לרשותן לאורך השנה.

סתיו שפיר: אחרת אי אפשר באמת לעמוד בהתחייבויות ואז אנחנו נגררים למצב שהן לא עומדות, התקציב חוזר לקופת המדינה, הוא מועבר אחר כך אולי בעודפים בשנה שלאחר מכן, אבל אז כבר אי אפשר לתכנן לשנה שלאחר מכן, כי אנחנו לא יודעים מה היה בסוף השנה הקודמת ואנחנו נגררים משנה לשנה.

סתיו שפיר: התקציב הופך לנזיל לגמרי ואז מגיעים הדילים הפוליטיים והקומבינות האחרות, כי ברגע שאנחנו מסתמכים על משהו שיעבור בהעברות תקציביות, אז כל אחד כבר רוצה לקבל על זה עוד מתנה בוועדת כספים ושם הכל הופך להיות פרוץ.

סתיו שפיר: וכל זה על חשבון אזרחים שמגיע להם לקבל את הכסף הזה ומגיע להם להיות מתוקצבים בצורה רצינית וראויה.

סתיו שפיר: רשויות מקומיות, שחלקן נמצאות ממש בקריסה תקציבית ובגירעונות, כי הן לא יכולות לקבל את התקציב המובטח בזמן; או במצבים עוד יותר קשים, נאלצות להתכופף בפני כל מיני בקשות פוליטיות אחר כך, וכבר ראינו את זה בפרשות שחיתות כאלה ואחרות שלצערנו נפתחו.

סתיו שפיר: יש לך הערה?

<איריס פרנקל כהן: הערה קטנה, כי אני חושבת שיש פה איזו שהיא אמירה שאני יכולה להתחבר אליה לגבי כללי המשחק.

<איריס פרנקל כהן: אני לא בטוחה שכללי המשחק מובילים למסקנה שהתקציבים אינם ממומשים וכיוצא בזה.

<איריס פרנקל כהן: יש פה 15 גורמים ממשלתיים ששותפים לתכנית החומש.

<איריס פרנקל כהן: הייתה פה התמקדות בתחום מאד ספציפי של חינוך בלתי פורמאלי - - -

סתיו שפיר: מאד חשוב.

<איריס פרנקל כהן: שהוא סופר חשוב, הוא מאד ראשוני.

<איריס פרנקל כהן: הוא חלק מהמהפכה שהתכנית הזאת יוצרת בחברה הערבית.

<איריס פרנקל כהן: ולכן יש פה קצת - - -

סתיו שפיר: אבל גם בתחומים אחרים המידע עדיין לא ברור.

<איריס פרנקל כהן: אמרתי לוועדה, לפרוטוקול - - -

סתיו שפיר: אל תדאגי.

סתיו שפיר: בעוד שנייה אנחנו נגיש לבקשות שלי ונראה בדיוק את הדברים.

סתיו שפיר: אנחנו גם נבחן את זה.

סתיו שפיר: אני מקבלת את האמירה שלך.

סתיו שפיר: אני שמחה שאת מסכימה על זה שיש פה בעיה שיווקית.

<איריס פרנקל כהן: כללי משחק זה כללי משחק, כאשר אנחנו לא יצרנו אותם, אנחנו משחקים לפיהם.

סתיו שפיר: פה כללי המשחק לא עובדים.

סתיו שפיר: אנחנו צריכים לשנות אותם.

<ג'עפר פרח: אבל תעבירו לפחות את התקנות בצורה ברורה.

סתיו שפיר: הם לא עובדים ואנחנו חייבים לשנות אותם.

<ג'עפר פרח: לא, להעביר תקנות לוועדה בצורה ברורה.

סתיו שפיר: שליחי ציבור ועובדי מדינה מסורים נמצאים בתוך המשרדים האלה, והאנשים הישרים אחראים על שינוי כללי משחק שהם כללי משחק בעייתיים.

סתיו שפיר: זה נמצא באחריותנו לגמרי.

סתיו שפיר: דובר פה על פנייה תקציבית שהועברה שמונה ימים בלבד לפני סוף השנה, מה שגרם לזה שרוב הכסף לא מומש, זה החינוך הלא פורמאלי ושוב יועברו עודפים בשנים הבאות.

סתיו שפיר: השיטה היא כמובן שגם בשנים הבאות ההעברה של תכנית 922 תהיה כרוכה לפעמים בקיצוצים רוחביים, כפי שראינו כבר בשנה הזו, בהעברות ליהודה ושומרון ובעוד כל מיני התניות משונות שאין להן שום קשר לתכנית הזאת.

סתיו שפיר: אני מבקשת מהמשרד לשוויון חברתי, שמרכז את ההחלטה, להעביר את כל התקנות התקציביות לפי גם מספר תקנה, כמה תוקצב בבסיס - - -

<איריס פרנקל כהן: זה אגף תקציבים יעשה.

<ביין ותד: בשיתוף פעולה.

סתיו שפיר: ביחד.

סתיו שפיר: כמה תוקצב בבסיס וכמה מתוכנן לעבור בפניות תקציביות.

סתיו שפיר: כנ"ל הביצועים של שנת 2016 – מלאים, וגם שם מה היה בבסיס ומה עבר בהעברות תקציביות, מה בוצע.

סתיו שפיר: אם יש שם עודפים – את כל רשימת העודפים המחויבים שאתם הולכים להביא לוועדת כספים בהמשך.

סתיו שפיר: אנחנו מבקשים שאתר האינטרנט של 922, שכבר עלה לאוויר לאחר הדיון הקודם, יתורגם לשפה הערבית.

<איריס פרנקל כהן: אנחנו עובדים על זה.

סתיו שפיר: חשוב מאד לאוכלוסייה שהתכנית מיועדת.

<ג'עפר פרח: הוא חזר ועלה?

<ג'עפר פרח: כי היה הוא עלה ונפל.

<קריאה: זה ללא סיסמא?

סתיו שפיר: הסיסמא שונתה בעקבות הדיון הקודם ואז הסתבר שזה לא בערבית וכדאי שאתר כזה יהיה מונגש גם בשפה הערבית.

סתיו שפיר: ומכל המשרדים האחרים, אנחנו נבקש גם מהמשרדים שלא הגיעו או שלא הספיקו לדבר – בבקשה גם רשימת הביצועים של התכניות האלה ומה תוקצבתם בבסיס לשנת 2017 ולשנת 2018, ואיזה התחייבויות עשו במשרד האוצר בפניכם לגבי העברות תקציביות נוספות.

סתיו שפיר: אנחנו נעשה דיון מעקב פעם במספר חודשים על התכנית הזאת, כפי שהבטחתי בישיבה הקודמת, כדי לוודא שהדבר הזה אכן קורה.

סתיו שפיר: תודה רבה לכולם ובהצלחה.